Source: http://www.europarl.europa.eu/doceo/document/A-8-2016-0050_MT.html
Timestamp: 2020-02-18 00:08:06+00:00
Document Index: 1977026

Matched Legal Cases: ['Qorti ', 'Qorti ', 'Qorti ', 'Qorti ', 'Qorti ', 'Qorti ']

RAPPORT dwar il-Bank Ewropew tal-Investiment (BEI) - Rapport Annwali 2014
Proċedura : 2015/2127(INI)
Ċiklu relatat mad-dokument : A8-0050/2016
771k 262k
dwar il-Bank Ewropew tal-Investiment (BEI) - Rapport Annwali 2014
– wara li kkunsidra r-Rapport tal-Attività tal-2014 tal-Bank Ewropew tal-Investiment,
– wara li kkunsidra r-Rapport Finanzjarju tal-2014 u r-Rapport Statistiku tal-2014 tal-Bank Ewropew tal-Investiment,
– wara li kkunsidra r-Rapport tal-2014 dwar is-Sostenibbiltà, ir-Rapport tal-2014 dwar valutazzjoni fuq 3 pilastri għall-operazzjonijiet tal-BEI fi ħdan l-UE u r-Rapport tal-2014 dwar ir-Riżultati barra l-UE tal-Bank Ewropew tal-Investiment,
– wara li kkunsidra r-Rapporti Annwali tal-Kumitat ta' Awditjar tal-BEI għas-sena 2014,
– wara li kkunsidra r-Rapport Annwali tal-2014 dwar Attivitajiet Kontra l-Frodi tal-Grupp tal-Bank Ewropew tal-Investiment,
– wara li kkunsidra l-Pjan Operazzjonali tal-Grupp tal-BEI għall-2014-2016 (is-17 ta' Diċembru 2013), il-Pjan Operazzjonali Korporattiv tal-FEI għall-2014-2016 (Diċembru 2013) u l-Pjan Operazzjonali tal-Grupp tal-BEI għall-2015-2017 (il-21 ta' April 2015),
– wara li kkunsidra r-rapport dwar l-implimentazzjoni tal-Politika għat-Trasparenza tal-BEI fl-2014,
– wara li kkunsidra r-Rapport ta' Attività tal-2014 tal-Uffiċċju tal-Uffiċjal Ewlieni għall-Konformità tal-BEI,
– wara li kkunsidra l-Artikoli 15, 126, 174, 175, 208, 209, 271, 308 u 309 tat-Trattat dwar il-Funzjonament tal-Unjoni Ewropea u l-Protokoll Nru 5 tat-TFUE dwar l-Istatut tal-BEI,
– wara li kkunsidra r-riżoluzzjoni tiegħu tal-11 ta' Marzu 2014 dwar il-Bank Ewropew tal-Investiment (BEI) – Rapport Annwali 2012(1),
– wara li kkunsidra r-riżoluzzjoni tiegħu tat-30 ta' April 2015 dwar il-Bank Ewropew tal-Investiment (BEI) – Rapport Annwali 2013(2),
– wara li kkunsidra r-riżoluzzjoni tiegħu tas-26 ta' Frar 2014 dwar il-finanzjament fit-tul tal-ekonomija Ewropea(3) u l-Komunikazzjoni tal-Kummissjoni tas-27 ta' Marzu 2014 dwar il-Finanzjament fit-Tul tal-Ekonomija Ewropea (COM(2014)0168),
– wara li kkunsidra d-Deċiżjoni Nru 1080/2011/UE tal-Parlament Ewropew u tal-Kunsill tal-25 ta' Ottubru 2011 dwar il-Mandat Estern tal-BEI 2007-2013 u d-Deċiżjoni 466/2014/UE tal-Parlament Ewropew u tal-Kunsill tas-16 ta' April 2014 li tagħti garanzija tal-UE lill-Bank Ewropew tal-Investiment kontra telf minn operazzjonijiet ta' finanzjament li jappoġġaw proġetti ta' investiment barra mill-Unjoni Ewropea,
– wara li kkunsidra r-Regolament Nru 670/2012 tal-Parlament Ewropew u tal-Kunsill li jemenda d-Deċiżjoni Nru 1639/2006/KE li tistabbilixxi Programm Kwadru għall-Kompetittività u l-Innovazzjoni (2007 sa 2013) u r-Regolament (KE) Nru 680/2007 li jistabbilixxi r-regoli ġenerali għall-għoti ta' għajnuna finanzjarja Komunitarja fil-qasam tan-netwerks trans-Ewropej tat-trasport u tal-enerġija (b'rabta mal-fażi pilota għall-Inizjattiva dwar bonds li jiffinanzjaw proġetti Ewropa 2020),
– wara li kkunsidra l-konklużjonijiet tal-Kunsill Ewropew ta' Ottubru 2014 li jirreferu espliċitament għall-involviment tal-BEI f'fond ġdid immirat lejn investimenti biex titjieb l-effiċjenza fl-enerġija u jiġu modernizzati sistemi tal-enerġija fl-Istati Membri bi dħul iktar baxx,
– wara li kkunsidra r-Regolament (UE) 2015/1017 tal-Parlament Ewropew u tal-Kunsill tal-25 ta' Ġunju 2015 dwar il-Fond Ewropew għall-Investimenti Strateġiċi, iċ-Ċentru Ewropew ta' Konsulenza għall-Investimenti u l-Portal Ewropew ta' Proġetti ta' Investiment u li jemenda r-Regolamenti (UE) Nru 1291/2013 u (UE) Nru 1316/2013(4),
– wara li kkunsidra l-Komunikazzjoni tal-Kummissjoni tat-22 ta' Lulju 2015 intitolata "Naħdmu flimkien għat-tkabbir u l-impjiegi: Ir-rwol tal-Banek Promozzjonali Nazzjonali (NPBs) fl-appoġġ tal-Pjan ta' Investiment għall-Ewropa (COM(2015)0361/2),
– wara li kkunsidra r-rapport tal-Kumitat għall-Kontroll tal-Baġit u l-opinjonijiet tal-Kumitat għall-Kummerċ Internazzjonali, il-Kumitat għall-Baġits, il-Kumitat għall-Affarijiet Ekonomiċi u Monetarji u l-Kumitat għall-Iżvilupp Reġjonali (A8-0050/2016),
A. billi l-kompitu ewlieni tal-BEI bħala l-bank tal-UE huwa li jappoġġa finanzjarjament proġetti fl-interess tal-Unjoni li jikkontribwixxu għal żvilupp bilanċjat tas-suq intern u għall-koeżjoni soċjali, ekonomika u territorjali, u b'hekk jissaħħu l-integrazzjoni Ewropea, apparti l-impjiegi, u għalhekk huwa estremament importanti biex jagħti spinta lill-kompetittività tal-Unjoni;
B. billi l-attivitajiet kollha ffinanzjati mill-BEI għandhom ikunu konsistenti mat-Trattati tal-UE u l-objettivi ġenerali tal-UE u l-oqsma ta' prijorità, kif definiti mill-Istrateġija Ewropa 2020 u l-Faċilità għat-Tkabbir u l-Impjiegi;
C. billi, bil-għan li jwettaq il-kompitu tiegħu, il-BEI għandu jagħti self u garanziji li jiffaċilitaw il-finanzjament ta' proġetti fis-setturi kollha tal-ekonomija, filwaqt li jopera fuq bażi ta' mingħajr qligħ;
D. billi b'riżultat tal-kriżi finanzjarja, ekonomika u soċjali tal-2008 tfaċċa distakk serju fl-investiment u livelli estremi ta' qgħad, b'mod partikolari fost iż-żgħażagħ, flimkien mal-prospettiva ta' staġnar fit-tul tal-ekonomija Ewropea;
E. billi mill-2008 'l hawn il-funzjonament tal-UE bħala ''magna ta' konverġenza'' waqaf u saħansitra beda sejjer lura, bir-riżultat li kien hemm żieda serja fid-diverġenzi eżistenti bejn ir-reġjuni u l-Istati Membri u tfaċċaw ukoll inugwaljanzi soċjali u ekonomiċi dejjem akbar fl-Unjoni kollha li qed ixekklu l-irkupru ekonomiku u jippreġudikaw dejjem aktar il-koeżjoni soċjali;
F. billi fil-preżent kemm l-Istati Membri individwali u kemm l-UE inġenerali qed iħabbtu wiċċhom ma' sfida kbira mingħajr preċedent fl-istorja kollha tal-UE, li jimmaniġġjaw flussi tal-massa ta' migranti minn reġjuni differenti fid-dinja;
G. billi fiċ-ċirkustanzi preżenti r-rwol ċentrali tal-BEI issa huwa kkaratterizzat minn grad ta' urġenza ġdid fuq bażi kwalitattiva għall-implimentazzjoni effettiva tal-Pjan ta' Investiment għall-Ewropa u għall-operazzjoni effiċjenti tal-Fond Ewropew għall-Investimenti Strateġiċi (FEIS), bħala l-mezz prinċipali biex tingħata spinta lit-tkabbir, jinħolqu impjiegi deċenti u jingħelbu l-qasmiet soċjali u territorjali fi ħdan l-Unjoni;
H. billi l-Fond Ewropew tal-Investiment (FEI) għandu rwol kruċjali fir-rispons tal-Grupp tal-BEI għal dak li jirrigwarda l-indirizzar tal-konsegwenzi aktar fit-tul tal-kriżi, u jikkontribwixxi wkoll għall-irkupru tal-ekonomija Ewropea permezz tal-appoġġ lill-SMEs;
I. billi l-BEI m'għandux ikun biss istituzzjoni finanzjarja iżda wkoll bank ta' għarfien u prattiki tajba, li jagħti parir lill-Istati Membri u l-partijiet interessati ekonomiċi u jikkontribwixxi biex jiġi mmassimizzat il-valur miżjud tal-fondi tal-UE;
J. billi l-finanzjament tal-operazzjonijiet mill-BEI barra mill-UE huwa mfassal b'mod li jappoġġa l-objettivi tal-politika esterna tal-UE, skont il-valuri tal-Unjoni u abbażi tar-rispett għal standards soċjali u ambjentali sostenibbli;
K. billi l-iskala u l-kumplessità tal-kompiti li qed iħabbat wiċċu magħhom il-BEI fil-preżent, jappellaw għal impenn imġedded biex jiġi evitat strettament il-finanzjament ta' proġetti li jiksru l-istandards bażiċi ta' ġestjoni finanzjarja tajba, u b'hekk issir ħsara lill-kredibbiltà tal-BEI bħala istituzzjoni finanzjarja pubblika bi klassifikazzjoni AAA u reputazzjoni inkontestabbli;
Il-programm ta' investiment tal-BEI li jsostni l-għanijiet ta' politika tal-UE
Nagħtu prijorità lill-investimenti biex jitħaffef l-irkupru u tissaħħaħ il-produttività
1. Jilqa' b'sodisfazzjon ir-Rapporti Annwali għall-2014 tal-BEI u l-kisbiet li kellu ppreżentati fih, u jħeġġeġ lill-BEI sabiex ikompli fl-isforzi tiegħu biex jiżdied il-livell baxx ta' investiment fl-UE;
2. Jilqa' b'mod partikolari l-fatt li fl-2014 il-BEI ffinanzja 285 000 intrapriża żgħira u ta' daqs medju, b'hekk issalvagwardja 3.6 miljun impjieg, u ffirma kuntratti għal total ta' 413-il proġett fi ħdan l-UE b'valur ta' EUR 69 biljun u 92 proġett ġdid barra mill-UE għal total ta' EUR 7.98 biljun; jilqa' l-fatt li fl-istess sena l-FEI impenja EUR 3.3 biljun permezz tal-attivitajiet ta' ekwità u ta' garanzija tiegħu għall-benefiċċju ta' negozji iżgħar, u b'hekk irreġistra l-implimentazzjoni b'suċċess ta' wieħed mill-aktar pjanijiet ta' negozju ambizzjużi tal-BEI, b'total ta' EUR 80.3 biljun f'finanzjament tal-Grupp tal-BEI; jilqa' l-fatt li l-volum ta' firem miksuba mill-BEI fl-2014 kien fl-ogħla livell tiegħu mill-2009 'l hawn, iżda jenfasizza li l-livelli ta' firem għandhom potenzjal ogħla; jappoġġa ż-żieda fil-kapital tal-BEI b'EUR 10 biljuni li ntlaħaq qbil dwarha fl-2012 mill-Istati Membri kollha;
3. Jistieden lill-BEI jipprovdi aktar appoġġ tekniku fl-istadju ta' qabel l-approvazzjoni lil dawk l-Istati Membri li għandhom rata ta' suċċess aktar baxxa għall-approvazzjoni tal-proġetti, u jinkoraġġixxi lill-BEI jiffaċilita l-iskambju tal-aħjar prassi bejn l-Istati Membri fir-rigward tal-iżvilupp b'suċċess tal-proġetti;
4. Jistieden lill-BEI jiffoka fuq l-investimenti fl-ekonomija reali sabiex jistimula l-impjiegi u t-tkabbir fl-UE;
5. Jiġbed l-attenzjoni lejn ir-rati għoljin ferm ta' qgħad f'ħafna Stati Membri, b'mod partikolari fost iż-żgħażagħ, u jħeġġeġ lill-BEI jikkunsidra din is-sitwazzjoni meta jimplimenta l-politiki tiegħu;
6. Jinnota li l-operazzjonijiet, filwaqt li jittieħed kont tad-disponibbiltà tal-fondi, għandhom jiġu mmirati lejn il-ġenerazzjoni ta' investimenti li jsaħħu l-irkupru ekonomiku u l-impjiegi produttivi, u akkumpanjati minn appoġġ konsistenti lill-Istati Membri bil-għan li jiżdiedu l-kapaċitajiet ta' assorbiment fejn meħtieġ, kif ukoll minn impenn kontinwu biex jiġi evitat ir-riskju ta' frammentazzjoni territorjali;
7. Jinnota li kapaċità insuffiċjenti ta' ġenerazzjoni ta' proġetti fis-setturi pubbliċi u privati u livelli baxxi ta' kapaċità ta' self f'xi Stati Membri, flimkien mal-kundizzjonijiet tas-suq attwali jippreżentaw sfidi sinifikanti għall-programm ta' self tal-BEI; iħeġġeġ lill-BEI għaldaqstant biex iżid sostanzjalment l-assistenza teknika u l-konsulenza finanzjarja tiegħu fl-oqsma ewlenin kollha ta' attività, u dan fuq bażi faċilment aċċessibbli u fir-rigward tal-Istati Membri kollha sabiex jintlaħaq livell ħafna ogħla ta' kapaċità li tiġġenera t-tkabbir;
8. Jilqa' b'sodisfazzjon l-użu tal-Qafas ta' Valutazzjoni fuq Tliet Pilastri (3PA) u l-Qafas għall-Kejl tar-Riżultati (ReM) mill-BEI għall-valutazzjoni ex ante tar-riżultati mistennija mill-proġetti ta' investiment, kemm ġewwa kif ukoll barra l-UE;
9. Jistieden lill-BEI biex fl-evalwazzjoni u l-valutazzjoni tal-proġetti jagħti prijorità deċiżiva lill-effett fit-tul tal-investimenti, fir-rigward mhux biss tal-indikaturi finanzjarji iżda wkoll, u fuq kollox, lill-kontribut tagħhom lejn l-iżvilupp sostenibbli u kwalità ta' ħajja aħjar permezz ta' titjib ulterjuri fil-qasam tal-impjiegi, l-istandards soċjali u l-ambjent;
10. Jenfasizza li l-approvazzjoni tal-finanzjament tal-proġett għandha tkun ibbażata fuq analiżi finanzjarja u tar-riskju xierqa, il-vijabbiltà finanzjarja u l-ġestjoni baġitarja tajba; iqis li l-proġetti approvati għall-finanzjament tal-BEI għandhom joffru valur miżjud ċar għall-ekonomija Ewropea;
11. Jiddispjaċih li fir-Rapport 3PA ma hemm l-ebda informazzjoni ppreżentata, kemm jekk ibbażata fuq 3PA jew għodod rilevanti oħra, dwar ir-riżultati reali miksuba minn operazzjonijiet imwettqa ġewwa l-UE fl-2014 (f'kuntrast mar-riżultati miksuba barra l-UE), minkejja l-fatt li t-3PA huwa mfassal bil-għan speċifiku li jsaħħaħ il-kapaċità tal-BEI li jimmonitorja l-implimentazzjoni billi jsegwi l-impatti tul iċ-ċiklu kollu tal-proġett; jistenna li b'riżultat tal-armonizzazzjoni li għaddejja bejn it-3PA u r-ReM se jiġi stabbilit qafas armonizzat ġdid fil-bidu tal-2016 li jkun aktar adattat għall-valutazzjoni ex post u r-rappurtar ta' riżultati tal-proġetti kemm ġewwa kif ukoll barra l-UE u kompletament konformi mat-tabella ta' valutazzjoni għall-operazzjonijiet tal-FEIS, u li se jintuża għall-eżerċizzju ta' rappurtar tal-2015 tal-BEI; jappella biex il-valutazzjonijiet tal-proġetti individwali jiġu ppubblikati fuq bażi sistematika;
12. Jieħu nota tal-Pjan Operazzjonali tal-BEI għall-2015-2017; jilqa' l-fatt li dan jirrikonoxxi li l-veloċitajiet ta' rkupru jvarjaw minn Stat Membru għal ieħor u li stabbilixxa l-koeżjoni ekonomika u soċjali bħala objettiv tal-politika trasversali;
13. Jieħu inkunsiderazzjoni l-fatt li l-BEI rristruttura l-klassifikazzjoni tal-Għanijiet ta' Politika Pubblika (PPGs) prinċipali tiegħu għall-Grupp tal-BEI għall-2015-2017 (l-innovazzjoni u l-kapital uman, l-SMEs u l-finanzjament għal kumpaniji b'kapitalizzazzjoni medja, l-infrastruttura effiċjenti u l-ambjent) b'mod li huwa differenti mill-formulazzjoni tal-PPGs tiegħu għall-2014-2016 (żieda fil-potenzjal tat-tkabbir u l-impjiegi, is-sostenibbiltà ambjentali, il-koeżjoni ekonomika u soċjali u l-konverġenza, u l-azzjoni klimatika); jinnota li l-PPGs ġew allinjati għaċ-ċirkostanzi ekonomiċi li qed jevolvu, u jistieden f'dan ir-rigward lill-BEI jiżgura li jissaħħu ulterjorment iż-żewġ għanijiet trasversali għall-koeżjoni ekonomika u soċjali fl-UE u għall-azzjoni klimatika, flimkien mal-persentaġġ previst ta' firem li jikkontribwixxu għalihom;
14. Iqis madankollu li l-preżentazzjoni tal-attivitajiet tal-BEI fir-Rapport tal-Attività tal-2014 mhijiex kompletament konsistenti mal-PPGs għall-2014; jiddispjaċih barra minn hekk dwar in-nuqqas ta' informazzjoni b'rabta mar-riżultati miksuba mid-diversi strumenti finanzjarji tal-BEI u l-inizjattivi li kienu fis-seħħ fl-2014; jirrakkomanda li, biex jikkomunika l-informazzjoni dwar l-attivitajiet tiegħu, il-BEI m'għandux jiffoka primarjament fuq il-volum tal-investimenti magħmula iżda pjuttost fuq l-effett tagħhom;
15. Jistenna li l-BEI jikkontribwixxi għar-rieżami ta' nofs it-terminu tal-Istrateġija Ewropa 2020 billi jippreżenta informazzjoni dwar l-attivitajiet tiegħu u l-kontribut tagħhom għall-kisba tal-miri tal-istrateġija;
16. Jistieden lill-BEI jikkunsidra jfassal fl-2015 rapport aktar komprensiv u analitiku dwar l-attivitajiet annwali tiegħu li joffri sommarju adegwat tal-informazzjoni mir-rapporti tematiċi tiegħu u li jikkorrispondi iżjed bis-sħiħ mar-rekwiżiti tal-Artikolu 9 tal-Istatut tal-BEI;
17. Jilqa' l-informazzjoni ġdida pprovduta mid-dokument ta' ħidma dwar l-istrumenti finanzjarji li jakkumpanja l-abbozz tal-baġit; jiddispjaċih madankollu li ma ngħatatx stampa ġenerali tal-impenji u l-pagamenti annwali lill-BEI u jistenna aktar informazzjoni;
18. Jenfasizza li l-investiment, ir-riformi strutturali u l-politiki baġitarji tajba jridu jagħmlu parti minn strateġija globali;
Nippromwovu l-impjiegi taż-żgħażagħ, l-innovazzjoni u l-SMEs
19. Jilqa' l-implimentazzjoni fl-2014 tal-inizjattiva tal-BEI ''Ħiliet u Impjiegi – Investiment fiż-Żgħażagħ'', u jħeġġeġ lill-BEI jkompli jinvesti fl-edukazzjoni, l-iżvilupp tal-ħiliet u l-impjiegi għaż-żgħażagħ; jistieden lill-BEI jirrapporta b'mod komprensiv dwar ir-riżultati miksuba permezz tal-inizjattiva tiegħu ''Investiment fiż-Żgħażagħ'', inkluż permezz tal-użu ta' indikatur bħal pereżempju l-impjiegi sostenibbli li jirriżultaw minn operazzjonijiet speċifiċi;
20. Jilqa' t-tnedija fl-2014 ta' firxa ġdida ta' prodotti fil-qafas ta' InnovFin – Finanzi tal-UE għall-Innovaturi, miftuħa għal innovaturi ta' kull daqs, kif ukoll it-tnedija tas-servizz ta' konsulenza ta' InnovFin għal proġetti kbar ta' R&Ż; jieħu nota wkoll tat-tnedija fl-2014 tal-Mandat il-ġdid ta' Titjib tar-Riskju tal-Grupp tal-BEI;
21. Jinnota li fl-2014 il-Bank iffirma total ta' 225 operazzjoni fi ħdan l-UE għall-promozzjoni tal-innovazzjoni u l-ħiliet (62 operazzjoni ta' innovazzjoni u R&Ż għal EUR 9.6 biljun u 25 operazzjoni tal-Edukazzjoni u l-Ħiliet għal EUR 4.4 biljun) u għal SMEs u kumpaniji b'kapitalizzazzjoni medja (138 operazzjoni għal EUR 22.2 biljun);
22. Jieħu nota taż-żieda fil-kapital tal-FEI ta' EUR 1.5 biljun fl-2014, u l-investiment rekord tiegħu biex jipprovdi finanzjament ta' riskju lill-SMEs fl-ammont ta' EUR 3.3 biljun, li wassal għal ingranaġġ ta' EUR 14-il biljun f'kapital; jitlob li fir-Rapport Annwali tal-BEI tiġi inkluża ħarsa ġenerali komprensiva u trasparenti tal-operazzjonijiet tal-FEI;
23. Jieħu nota tal-fatt li l-Grupp tal-BEI jgħaddi l-finanzjament għall-SMEs u l-kumpaniji b'kapitalizzazzjoni medja permezz ta' firxa ta' intermedjarji finanzjarji, bil-għan li jitjiebu l-kundizzjonijiet għall-finanzjament u l-aċċess għalih; jistieden għaldaqstant lill-BEI jaħdem aktar mill-qrib mal-intermedjarji finanzjarji tiegħu fl-Istati Membri u jħeġġiġhom ixerrdu informazzjoni rilevanti lill-benefiċjarji potenzjali sabiex jiġi stabbilit ambjent favorevoli għall-imprendituri li jippermetti aċċess aktar faċli għall-SMEs għall-finanzjament;
24. Jinnota li SMEs f'bosta partijiet tal-Ewropa jiffaċċjaw diffikultajiet kbar ħafna biex ikollhom aċċess għall-finanzjament neċessarju; jilqa' f'dan il-kuntest il-fatt li l-BEI qed jagħmel enfasi akbar fuq l-appoġġ għall-SMEs; jenfasizza l-importanza tal-BEI biex jiffaċilita sħubijiet u jsaħħaħ l-istrumenti ta' appoġġ għall-finanzjament tal-attività ta' intrapriżi mikro, żgħar u medji u ta' negozji ġodda innovattivi; jistieden lill-BEI barra minn hekk jikkoopera aktar mill-qrib mal-istituzzjonijiet pubbliċi reġjonali biex itejjeb kemm jista' jkun il-possibbiltajiet ta' finanzjament għall-SMEs;
25. Jilqa' l-programmi għall-faċilitazzjoni tal-kummerċ tal-BEI, b'mod partikolari l-Faċilità ta' Finanzjament tal-Kummerċ għall-SMEs li toffri garanziji lill-banek barranin li jipprovdu finanzjament tal-kummerċ lill-SMEs u b'hekk tikkontribwixxi għat-tkebbis mill-ġdid tal-flussi kummerċjali u ttaffi l-limitazzjonijiet kollaterali tal-flus kontanti, u proġetti kummerċjali ġodda ta' finanzjament immirati lejn pajjiżi milquta bil-kbir mill-kriżi ekonomika jew soluzzjonijiet finanzjarji mfasslin apposta, bħall-Faċilità Ewropea ta' Mikrofinanzjament Progress iddedikati għall-inklużjoni finanzjarja;
26. Jistieden lill-BEI jiżviluppa politika ta' komunikazzjoni effikaċi li tindirizza benefiċjarji privati potenzjali, u dan bħala parti integrali mill-funzjoni konsultattiva tiegħu; jinkoraġġih isaħħaħ u jespandi n-netwerk tal-uffiċċji tiegħu fi ħdan l-UE;
27. Jiddispjaċih dwar in-nuqqas ta' informazzjoni fir-Rapport tal-Attività tal-2014 dwar l-implimentazzjoni tal-ftehim ta' Lulju 2014 bejn il-Kummissjoni u l-FEI taħt il-programm tal-UE għall-Kompetittività tal-Intrapriżi u l-SMEs (COSME);
Insaħħu s-sostenibbiltà ambjentali u l-azzjoni klimatika
28. Jinnota li minn 84 proġett ambjentali ffirmat fl-2014 fl-UE, li jammontaw għal total ta' EUR 12.6 biljun, il-proġetti tat-trasport sostenibbli kienu jikkostitwixxu EUR 5.1 biljun, il-proġetti tal-enerġija rinnovabbli u ta' effiċjenza fl-enerġija EUR 3.7 biljun, u l-proġetti għall-protezzjoni tal-ambjent EUR 3.8 biljun; jinnota wkoll li l-operazzjonijiet iffirmati għall-objettiv trasversali tal-''azzjoni klimatika'' ammontaw għal EUR 16.8 biljun, jew 24 % tal-finanzjament totali tal-BEI fl-UE;
29. Jieħu nota tal-fatt li l-appoġġ tal-BEI għall-iżvilupp tal-kapaċità tal-enerġija rinnovabbli fl-2014 kien ikkonċentrat l-aktar fil-ħames l-akbar ekonomiji tal-UE, hekk kif minn EUR 4.5 biljun għall-proġetti ta' enerġija rinnovabbli fl-UE-28 intefqu biss EUR 42 miljun fit-13-il Stat Membru ġodda; jgħid ukoll li wieħed josserva konċentrazzjoni simili fis-settur tal-effiċjenza enerġetika, fejn minn EUR 2 biljuni kienu allokati biss EUR 148 miljun lit-13-il Stat Membru ġodda; iħeġġeġ sabiex jiżdied b'mod progressiv is-sehem ta' investimenti futuri fl-iżvilupp ta' kapaċitajiet tal-enerġija rinnovabbli u fis-settur tal-effiċjenza tal-enerġija fl-Istati Membri l-ġodda sa ma jintlaħqu 30 % tal-investimenti totali f'dawn l-oqsma sal-2020; jitlob li jsir sforz akbar biex tingħata aktar assistenza teknika lill-awtoritajiet nazzjonali u reġjonali sabiex itejbu l-kapaċità tagħhom li jħejju proġetti vijabbli li jippermettu aktar investimenti fis-settur tal-enerġija;
30. Jilqa' t-tnedija fl-2014 ta' strumenti ġodda u innovattivi biex jappoġġaw azzjoni favur il-klima, bħall-Istrument ta' Finanzjament Privat għall-Effiċjenza fl-Enerġija u l-Faċilità ta' Finanzjament Kapitali Naturali, u jistenna li l-BEI jirrapporta dwar l-implimentazzjoni tagħhom fir-rapporti ta' attività futuri tiegħu;
31. Jinkoraġġixxi l-impenn tal-BEI biex jappoġġa inizjattivi li jgħinu lill-UE tibqa' minn ta' quddiem nett u twettaq l-ambizzjonijiet tagħha li ilhom stabbiliti dwar is-suq tal-karbonju fil-kuntest tal-Qafas ta' Politika għall-Klima u l-Enerġija għall-2030, l-Istrateġija għal Emissjonijiet Baxxi tal-Karbonju għall-2050, u t-taħdidiet dwar il-klima tan-NU biex jiġi definit ftehim globali ġdid; jitlob rieżami tas-sehem ta' investimenti tal-BEI fl-azzjoni dwar il-klima, peress li s-sehem ta' 25 % diġà ntlaħaq;
32. Jieħu nota tal-momentum lejn l-iżvilupp ta' suq tal-bonds ekoloġiċi u r-rwol ewlieni tal-BEI bil-bonds ekoloġiċi u l-bonds għall-għarfien klimatiku tiegħu stess, xhieda tal-interess tal-investitur fi prodotti finanzjarji ddedikati għal tkabbir sostenibbli, b'livell baxx ta' karbonju u reżiljenti għat-tibdil fil-klima; jistieden lill-BEI jeżamina mill-ġdid l-istandards tal-prestazzjoni tal-emissjonijiet tiegħu fl-2016 fid-dawl tal-Istrateġija tal-UE għal Emissjonijiet Baxxi tal-Karbonju għall-2050;
33. Jilqa' l-pubblikazzjoni f'Settembru 2015 tal-Istrateġija Klimatika tal-BEI – Mobilizzazzjoni tal-finanzjament għat-tranżizzjoni lejn ekonomija b'livell baxx tal-karbonju u reżiljenti għall-klima, u r-Rapport ta' Sinteżi dwar Valutazzjoni tal-Operazzjonijiet ta' Finanzjament tal-BEI għal Azzjoni dwar il-Klima (mitigazzjoni) fl-UE bejn l-2010 u l-2014; jappella sabiex jiġi applikat approċċ SMART (speċifiku, li jista' jitkejjel u jinkiseb, realistiku u marbut mal-ħin) fil-pjanijiet ta' azzjoni speċifiċi wara l-Istrateġija Klimatika tal-BEI sal-2017;
Nippromwovu koeżjoni u konverġenza ekonomiċi u soċjali
34. Jinnota li EUR 19.9 biljun, jew 29 % tal-finanzjament totali tal-BEI fl-UE fl-2014, kienu għal operazzjonijiet li jappoġġaw il-koeżjoni; jiddispjaċih madankollu li ma hemm l-ebda informazzjoni dwar l-għadd ta' proġetti appoġġati mill-Grupp tal-BEI skont is-setturi relevanti jew l-istrumenti finanzjarji jew l-inizjattivi applikati relatati ma' dan l-objettiv ta' politika trasversali;
35. Jissottolinja r-rwol deċiżiv tal-politika ta' koeżjoni biex jitnaqqsu l-iżbilanċi bejn ir-reġjuni Ewropej u titrawwem l-integrazzjoni Ewropea, u jenfasizza f'dan ir-rigward l-importanza ewlenija ta' approċċ ibbażat fuq il-prestazzjoni; iħeġġeġ lill-BEI biex fir-rapporti annwali futuri tiegħu jinkludi informazzjoni dettaljata dwar il-kontribut u r-riżultati miksuba lejn l-implimentazzjoni tal-objettivi tal-politika ta' koeżjoni permezz tal-attivitajiet tal-BEI;
36. Jilqa' b'sodisfazzjon ir-rwol imkabbar li l-Grupp tal-BEI se jkollu fl-implimentazzjoni tal-politika ta' koeżjoni għall-perjodu ta' programmazzjoni 2014-2020; jemmen li dan huwa pass fid-direzzjoni t-tajba lejn titjib fis-sinerġiji bejn il-BEI u l-Fondi SIE; jappella għal titjib fl-attività tiegħu f'konformità mal-Protokoll (Nru 28) dwar il-Koeżjoni Ekonomika, Soċjali u Territorjali; iqis li jeħtieġ li tissaħħaħ il-kooperazzjoni bejn il-Kummissjoni, il-BEI u l-korpi lokali u reġjonali biex jiġi żgurat li l-istrumenti finanzjarji jintużaw b'mod effettiv biex tingħata spinta lill-politiki ta' żvilupp territorjali u ta' koeżjoni; jilqa' s-sħubija bejn il-Kummissjoni u l-BEI biex tiġi stabbilita pjattaforma konsultattiva fi-compass; jemmen bis-sħiħ li jeħtieġ li jiġu semplifikati r-regoli dwar l-appoġġ mogħti mill-Fondi SIE lill-istrumenti finanzjarji taħt il-BEI;
37. Jilqa' b'mod partikolari l-attività ta' finanzjament tal-BEI b'appoġġ għall-proġetti infrastrutturali u tat-trasport fir-reġjuni tal-Ewropa; jenfasizza li appoġġ finanzjarju ta' dan it-tip iżid b'mod sinifikanti l-potenzjal għall-iżvilupp tal-kummerċ, billi jrawwem it-tkabbir u l-kompetittività, speċjalment f'dawk iż-żoni bi żvantaġġi naturali ġeografiċi;
38. Jinnota li fl-2014 il-BEI ffirma, ġewwa l-UE, 104 proġetti għall-iżvilupp tal-infrastruttura soċjali u ekonomika għal total ta' EUR 20.2 biljun, li minnhom il-proġetti strateġiċi tat-trasport (inklużi TEN-T) ammontaw għal EUR 8.2 biljun, il-proġetti għal enerġija kompetittiva u sikura EUR 7.5 biljun, u l-proġetti ta' tiġdid urban (inkluża s-saħħa) EUR 4.5 biljun;
39. Jenfasizza li l-investiment fi proġetti infrastrutturali sostenibbli huwa kruċjali biex titjieb il-kompetittività u jerġa' jkun hemm it-tkabbir u l-impjiegi fl-Ewropa; jitlob għalhekk li l-finanzjament tal-BEI jiġi utilizzat favur iż-żoni l-aktar affettwati minn qgħad għoli, u għal aktar proġetti infrastrutturali soċjali; jenfasizza li l-finanzjament tal-BEI għandu jiffoka primarjament fuq dawk il-pajjiżi li qegħdin jaqgħu lura f'termini ta' kwalità u żvilupp tal-infrastruttura, filwaqt li wieħed iżomm f'moħħu, madankollu, il-prinċipju ta' ġestjoni finanzjarja tajba u l-vijabbiltà tal-proġetti;
40. Jiddispjaċih li sa issa f'bosta każijiet, il-finanzjament tal-BEI ntuża biex jappoġġa firxa ta' proġetti infrastrutturali finanzjarjament mhux sostenibbli, fir-rigward ta' kemm l-interess pubbliku kif ukoll tal-miżuri relatati mal-klima; jinnota bi tħassib it-tendenza li tiġi ffinanzjata infrastruttura bħalma huma l-awtostradi, li jħeġġu l-konsum tal-karburanti fossili u għalhekk imorru kontra l-objettivi fit-tul tal-Unjoni li nersqu lejn ekonomija ħielsa mill-karbonju; jistieden lill-BEI jinkludi valutazzjoni ex-ante obbligatorja tal-valur miżjud ambjentali, ekonomiku u soċjali fil-proċess għall-għażla ta' proġetti li għandhom jiġu ffinanzjati ġewwa u barra l-UE u biex il-valutazzjonijiet ex-ante u ex-post kollha jitwettqu bl-involviment attiv tal-partijiet interessati, l-awtoritajiet lokali, reġjonali u nazzjonali u r-rappreżentanti tas-soċjetà ċivili; jitlob barra minn hekk li r-riżultati ta' dawn il-valutazzjonijiet u l-indikaturi użati jsiru pubbliċi u li jkunu għalkollox aċċessibbli;
41. Jenfasizza li l-finanzjament ta' proġetti kbar spiss jiffaċilita l-infiltrazzjoni minn kumpaniji marbuta mal-kriminalità organizzata; jikkritika l-fatt li l-BEI ffinanzja l-biċċa tal-awtostrada magħrufa bħala Passante di Mestre, li fuqha hemm investigazzjonijiet għaddejjin fuq frodi tat-taxxa; jinnota bi tħassib li l-BEI ma weġibx għal dawn it-talbiet f'dan ir-rigward li jinsabu fir-rapport dwar ir-Rapport Annwali 2013 dwar il-Protezzjoni tal-Interessi Finanzjarji tal-UE – Il-ġlieda kontra l-frodi; jistieden lill-BEI, għal darb'oħra, jissospendi kull forma ta' finanzjament għall-proġett;
42. Jenfasizza l-importanza tal-iżvilupp reġjonali u jistieden lill-BEI jtejjeb id-djalogu u l-kooperazzjoni mal-awtoritajiet, il-banek u l-aġenziji reġjonali u lokali; iqis li, f'dan il-qafas, il-kooperazzjoni transkonfinali għandha tiġi appoġġata wkoll;
43. Jistieden lill-BEI iżid l-appoġġ tiegħu lill-proġetti koperti mill-istrateġiji makroreġjonali tal-UE; jenfasizza l-importanza li jitkompla jingħata appoġġ lis-setturi ekonomiċi innovattivi u sostenibbli, kif ukoll dawk tradizzjonali fl-UE; jissottolinja l-ħtieġa li l-Ewropa tiġi interkonnessa permezz ta' trasport intermodali kif ukoll investimenti bbażati fuq il-post; jitlob barra minn hekk għall-istabbiliment ta' pjattaformi finanzjarji u ta' investiment sabiex jippermettu l-ġbir ta' fondi minn sorsi varji u l-mobilizzazzjoni tal-investimenti meħtieġa għal tali proġetti makroreġjonali;
Il-ġestjoni tal-Fond Ewropew għall-Investimenti Strateġiċi (FEIS)
44. Jilqa' l-Fond Ewropew il-ġdid għall-Investimenti Strateġiċi (FEIS); jenfasizza l-ħtieġa li l-FEIS jiffunzjona b'mod effikaċi, kompletament trasparenti u ġust f'konformità mal-kriterji tal-mandat u r-regolament tiegħu, u jirrakkomanda kooperazzjoni mill-viċin u ħarsa ġenerali tal-operazzjonijiet tal-FEIS min-naħa tal-Parlament u l-Qorti Ewropea tal-Awdituri; jenfasizza li r-riżorsi tiegħu għandhom juru addizzjonalità reali meta mqabbla mal-operazzjonijiet normali ffinanzjati mill-BEI; ifakkar li l-FEIS għandu wkoll jagħti kontribut għall-koeżjoni, u jistieden lill-BEI jiżgura l-konsistenza u l-komplementarjetà mal-investimenti mill-Fondi Ewropej Strutturali u ta' Investiment u fondi oħra pubbliċi; jistieden lill-BEI jimplimenta u jkompli jiżviluppa l-FEIS f'kooperazzjoni mill-qrib mal-koleġiżlaturi, inkluż permezz ta' konklużjoni f'waqtha u obbligatorja tal-ftehim pendenti li hemm bejn il-Parlament u l-BEI;
45. Jistenna li l-għanijiet għall-FEIS se jkunu konsistenti mal-PPGs tal-BEI u li l-livelli tal-investimenti tal-BEI għall-2016 se jiġu adattati biex jirriflettu wkoll l-operazzjonijiet tal-FEIS;
46. Jenfasizza li l-FEIS għandu jibbenefika lill-Istati Membri kollha mingħajr allokazzjoni settorjali u reġjonali minn qabel, u għandu jkun konsistenti wkoll ma' inizjattivi ta' investiment reġjonali jew lokali li għaddejjin; jenfasizza li l-finanzjament tal-FEIS għandu jibbenefika wkoll proġetti fuq skala żgħira;
47. Jirrikonoxxi l-isfidi involuti biex tinħoloq sensiela ta' proġetti strateġiċi tal-FEIS u biex issir operattiva malajr; jilqa' l-istabbiliment min-naħa tal-BEI ta' ċentru ta' konsulenza għall-investiment Ewropew, li għandu l-għan jipprovdi assistenza teknika u għarfien espert għal promoturi potenzjali; jistenna li l-mekkaniżmu ta' assistenza teknika jaħdem b'mod effettiv fil-livell lokali u reġjonali;
48. Jirrakkomanda li l-Istati Membri jaħtru banek promozzjonali nazzjonali u jrawmu kooperazzjoni aktar mill-qrib bejn il-BEI u l-banek promozzjonali nazzjonali, l-istituzzjonijiet finanzjarji u l-pjattaformi tal-investiment, sabiex jiġbru u jaqsmu għarfien espert u kompetenzi u jkun hemm allinjament aħjar bejn l-azzjonijiet tal-BEI u l-prijoritajiet ta' politika tal-Istati Membri; ifakkar fil-ħtieġa li jkun hemm trasparenza sħiħa u li tingħata prijorità lill-orjentament lejn ir-riżultati fir-rigward tal-involviment tal-banek u istituzzjonijiet promozzjonali nazzjonali fil-proġetti tal-FEIS;
49. Jistieden lill-BEI jiżgura li l-FEIS ma jintużax indirettament bħala mezz biex jiżdied il-kapital tal-BEI; jistieden għalhekk lill-BEI jirrevedi regolarment l-involviment tiegħu fil-FEIS u juri li l-kundizzjonijiet dwar l-addizzjonalità stabbiliti fl-Artikolu 5(1) tar-Regolament (UE) Nru 2015/1017 ġew issodisfati u li, b'mod partikolari ma jkunux qed jiġu eliminati sorsi ta' finanzjament privat;
50. Jinsab imħasseb dwar il-fatt li ħafna mill-proġetti magħżula matul il-fażi ta' warehousing kien ikollhom aċċess għall-finanzjament b'kundizzjonijiet normali u li dawn ma jissodisfawx ir-rekwiżit ta' addizzjonalità; ifakkar li l-garanzija tal-FEIS kienet maħsuba sabiex tippermetti lill-BEI jieħu aktar riskji filwaqt li jibqa' jżomm il-klassifikazzjoni AAA tiegħu; jenfasizza li huwa se joqgħod attent ħafna fil-monitoraġġ tal-konformità ma' dan il-kriterju;
51. Jistenna li l-Grupp tal-BEI joqgħod partikolarment attent fir-rigward tal-konformità mal-Artikolu 140(6) tar-Regolament Finanzjarju, li jipprevedi li l-istrumenti finanzjarji ''ma jiġġenerawx vantaġġi indebiti, b'mod partikolari fil-forma ta' dividendi jew profitti indebiti għal terzi'', minħabba l-biża' li l-FEIS jista' b'xi mod jikkontribwixxi għas-soċjalizzazzjoni tar-riskji u l-privatizzazzjoni tal-profitti fid-dawl ta' esperjenzi ta' finanzjament f'każijiet bħall-proġett Castor fi Spanja jew il-proġett Passante di Mestre fl-Italja;
Inqisu l-Inizjattiva tal-Bonds tal-Proġetti (PBI)
52. Iqis li l-Inizjattiva tal-Bonds tal-Proġetti (PBI) għandha tiġi vvalutata serjament fir-rigward tal-impatt finanzjarju, soċjali u ambjentali tagħha; iħeġġeġ lill-Kummissjoni biex twaqqaf proċess ta' konsultazzjoni inklużiv u miftuħ, bil-parteċipazzjoni attiva tar-rappreżentanti mill-Parlament Ewropew, dwar il-futur tal-bonds tal-proġetti għall-perjodu 2016-2020 qabel ma' titnieda kompletament il-fażi pilota tal-PBI attwali;
Naġġornaw id-dimensjoni esterna tal-interventi tal-BEI
53. Jilqa' l-mandat imġedded tal-BEI għal self estern għall-2014-2020, li jipprovdi garanzija tal-UE li tkopri l-operazzjonijiet esterni tal-BEI sa massimu ta' EUR 30 biljun, kif ukoll l-għanijiet ewlenin tiegħu, jiġifieri l-iżvilupp tas-settur privat lokali, l-iżvilupp tal-infrastruttura soċjali u ekonomika, u l-mitigazzjoni u l-adattament tat-tibdil fil-klima;
54. Jistieden lill-BEI jagħti attenzjoni lill-pajjiżi terzi u lir-reġjuni barra l-UE li jsofru minn kunflitti u faqar estrem, bl-għan ewlieni jkun li tnaqqas id-diskrepanza fl-iżvilupp bejn l-UE u dawn ir-reġjuni, kif ukoll biex jikkontribwixxu għal programmi ta' appoġġ għall-SMEs f'pajjiżi msieħba kummerċjali, inkluż permezz ta' finanzjament suffiċjenti għall-Faċilità ta' Żona ta' Kummerċ Ħieles Approfondita u Komprensiva (DCFTA) għall-SMEs, b'enfasi speċjali fuq in-Nofsinhar tal-Mediterran u l-pajjiżi tal-Viċinat Ewropew tal-Lvant; jistieden lill-BEI jaħdem flimkien mal-Bank Afrikan tal-Iżvilupp (AfDB) biex jiffinanzja investimenti fit-tul fis-servizz tal-iżvilupp ekonomiku; jilqa' l-fatt li l-għotjiet tal-UE qed jitħalltu dejjem aktar mas-self tal-BEI biex jinkisbu riżultati aħjar fil-proġetti fil-pajjiżi sħab tal-UE;
55. Iħeġġeġ lill-BEI jkompli jippromwovi b'mod attiv it-tkabbir sostenibbli kemm fil-pajjiżi żviluppati u kemm f'dawk li qed jiżviluppaw sabiex jappoġġa l-iżvilupp sostenibbli madwar id-dinja; jenfasizza li l-BEI, bħala d-driegħ finanzjarju tal-Unjoni, għandu jiżvolġi l-parti tiegħu fit-twettiq tal-Għanijiet ta' Żvilupp Sostenibbli tan-NU; jitlob li l-aġenda għall-iżvilupp ta' wara l-2015 għandha tingħata attenzjoni speċjali fir-rieżami tal-mandat ta' nofs it-terminu ta' self estern tal-BEI fl-2016;
56. Iħeġġeġ lill-Bank jiżviluppa u jadotta l-approċċ komprensiv meħtieġ b'rispons għall-isfidi serji kkawżati mill-fluss ta' migranti lejn l-Ewropa, inklużi operazzjonijiet imsaħħa fil-pajjiżi ta' oriġini ta' tali flussi kif ukoll f'pajjiżi li jmissu direttament mal-pajjiżi ta' oriġini;
57. Jistieden f'dan il-kuntest lill-BEI jiffoka l-attivitajiet tiegħu fuq l-għoti ta' appoġġ lill-bżonnijiet ta' investiment f'infrastruttura urbana, infrastruttura marbuta mas-saħħa, l-edukazzjoni u dik soċjali, biex b'hekk jiġu stimulati attivitajiet ekonomiċi li joħolqu opportunitajiet ġodda ta' xogħol u tiġi promossa l-kooperazzjoni transkonfinali bejn l-Istati Membri u pajjiżi terzi;
58. Jindika li l-BEI huwa attur importanti biex jippromwovi l-prijoritajiet u l-objettivi tal-politika barranija tal-UE; jirrakkomanda koordinazzjoni u kooperazzjoni msaħħa bejn il-BEI u s-servizzi u l-istrumenti tal-politika esterna tal-UE; jitlob li jitkomplew u jitjiebu l-valutazzjonijiet ex-ante u ex-post tal-impatt ekonomiku, soċjali u ambjentali tal-proġetti li jkunu appoġġati mill-BEI fir-rigward tal-għanijiet tas-SEAE u l-prinċipji ġenerali li jiggwidaw l-azzjoni esterna tal-Unjoni, kif imsemmija fl-Artikolu 21 TUE u l-Qafas Strateġiku tal-UE u l-Pjan ta' Azzjoni għad-Drittijiet tal-Bniedem; jitlob, fir-rigward ta' investimenti barra mill-UE, għal rapport dettaljat dwar kwalunkwe telf possibbli u dwar kif u f'liema każijiet intuża l-istrument ta' garanzija; jilqa' l-fatt li l-BEI kellu sensiela ta' seminars dwar in-negozju u d-drittijiet tal-bniedem;
59. Jistieden lill-BEI jipprovdi lill-Parlament u lill-pubbliku b'informazzjoni dettaljata dwar il-finanzjament tal-BEI u l-prestazzjoni tal-Ombudsman tan-Negozju fl-Ukraina;
60. Jilqa' b'sodisfazzjon is-soluzzjoni misjuba flimkien mal-Bank Dinji li tippermetti lill-BEI jikkontribwixxi biex jiffaċilita x-xiri tal-gass tal-Ukraina;
61. Jesprimi l-intenzjoni tiegħu li jissorvelja mill-qrib l-implimentazzjoni tal-mandat estern tal-BEI qabel ir-rieżami ta' nofs it-terminu, filwaqt li jittieħed kont tal-attivazzjoni potenzjali ta' EUR 3 biljun addizzjonali; jikkonferma l-impenn tiegħu li jeżamina mill-qrib l-ewwel ''rapporti dwar it-tlestija tal-proġetti'' li għandhom jiġu ppubblikati taħt il-mandat ta' self estern għall-perjodu 2014-2020; jitlob li l-Qorti Ewropea tal-Awdituri tipproduċi rapport speċjali dwar il-prestazzjoni u l-allinjament mal-politiki tal-UE tal-attivitajiet ta' self estern tal-BEI;
Insaħħu l-governanza, it-trasparenza u l-qafas ta' kontroll tal-BEI
62. Jilqa' l-fatt li l-BEI huwa kkaratterizzat minn assi b'saħħithom, bir-rata ta' self li ma jrendix lura l-valur kollu (impaired loans) qrib iż-0 % (0.2 %) tal-portafoll totali tas-self, u ġestjoni prudenti tal-likwidità; iqis li hu essenzjali li l-BEI jżomm il-klassifikazzjoni AAA tiegħu tal-kreditu biex jippreserva l-aċċess tiegħu għas-swieq kapitali internazzjonali taħt l-aħjar kundizzjonijiet ta' finanzjament;
63. Jissuġġerixxi li l-BEI jsaħħaħ il-kapaċitajiet analitiċi settorjali tiegħu u jippubblika data statistika aggregata, kif ukoll informazzjoni dwar proġetti sekondarji, biex b'hekk jiffaċilita approċċ immirat għal ċerti setturi jew tipi ta' SMEs; jenfasizza l-ħtieġa li fir-rapporti annwali tal-BEI tiġi inkluża analiżi iktar komprensiva u dettaljata tal-ħtiġijiet ta' investiment skont is-settur fl-UE, u dan sabiex ikun jista' jiġi identifikat kwalunkwe qasam li fih l-investiment huwa anqas minn dak li huwa meħtieġ għat-twettiq tal-prijoritajiet tal-UE; jemmen li l-BEI għandu jevalwa l-kapaċità tal-istrumenti ta' investiment tiegħu li jirrimedjaw tali nuqqasijiet;
64. Jissottolinja l-importanza li l-BEI ta lill-politika tiegħu ta' tolleranza żero għall-frodi, il-korruzzjoni u l-kollużjoni u lill-impenn tiegħu lejn integrità u regoli etiċi qawwija; jilqa' f'dan il-kuntest l-approvazzjoni min-naħa tal-Bord tal-BEI ta' politika aġġornata kontra l-frodi r-Rapport Annwali 2014 tal-Grupp tal-BEI dwar l-Attivitajiet Kontra l-Frodi; jistenna li l-BEI jwaqqaf aktar l-iżborżamenti tas-self għall-proġetti li attwalment jinsabu taħt investigazzjonijiet nazzjonali jew Ewropej ta' korruzzjoni;
65. Jilqa' l-adozzjoni ta' qafas rivedut tal-Grupp tal-BEI Kontra l-Ħasil tal-Flus u l-Ġlieda Kontra l-Finanzjament tat-Terroriżmu (AML-CFT) f'Lulju 2014; iħeġġeġ lill-BEI jkompli d-djalogu mas-soċjetà ċivili dwar it-titjib fil-politika tiegħu dwar il-ġurisdizzjonijiet mhux kooperattivi (NCJ); jistieden lill-BEI jistabbilixxi politika ġdida dwar tassazzjoni responsabbli, filwaqt li jibda bir-rieżami tal-politika NCJ tiegħu fl-2016; jistieden lill-BEI biex jagħmel kemm il-finanzjament dirett kif ukoll il-finanzjament permezz ta' intermedjarji dipendenti fuq l-iżvelar ta' data rilevanti għat-taxxa skont il-pajjiż fuq il-linji tad-dispożizzjoni tas-CRD IV għall-istituzzjonijiet ta' kreditu, kif ukoll fuq informazzjoni dwar is-sjieda benefiċjarja;
66. Jistieden lill-BEI, fil-kuntest ta' valutazzjonijiet ex-ante ta' impriżi li huma s-suġġett ta' investigazzjonijiet ġudizzjarji, biex jaġġorna l-politiki tiegħu kontra l-ħasil tal-flus u l-ġlieda kontra l-finanzjament tat-terroriżmu u l-kriminalità organizzata;
67. Jieħu nota tar-rapport dwar l-implimentazzjoni tal-politika għat-trasparenza tal-BEI fl-2014; jinsisti dwar il-ħtieġa li jinkisbu l-ogħla livelli ta' trasparenza u responsabbiltà istituzzjonali billi jkun żgurat żvelar pubbliku proattiv ta' informazzjoni baġitarja komprensiva u soda u aċċess għal data finanzjarja relatata ma' proġetti ffinanzjati mill-BEI;
68. Jitlob li jkun hemm trasparenza u esponiment massimi fir-rigward tas-sistema ta' kuntratti u sottokuntratti, u li l-Parlament Ewropew jingħata aċċess għal informazzjoni u dokumentazzjoni finanzjarja f'kull każ;
69. Iħeġġeġ lill-BEI jsegwi strettament ir-rekwiżiti relatati mar-reġistru pubbliku ta' dokumenti ambjentali taħt ir-Regolament Aarhus (Regolament (KE) Nru 1367/2006), u biex ikompli bir-rappurtar regolari tiegħu dwar l-attivitajiet ta' self tiegħu barra l-UE skont l-istandards tal-Inizjattiva Internazzjonali għat-Trasparenza tal-Għajnuna (IATI);
70. Itenni li l-BEI għandu jsaħħaħ l-attivitajiet ta' diliġenza dovuta tiegħu sabiex itejjeb il-kwalità tal-informazzjoni dwar il-benefiċjarji aħħarija u jevita b'aktar effikaċja tranżazzjonijiet ma' intermedjarji finanzjarji li għandhom rekord negattiv f'termini ta' trasparenza, frodi, korruzzjoni, kriminalità organizzata, ħasil tal-flus u impatti ambjentali u soċjali negattivi jew li huma rreġistrati f'ċentri finanzjarji offshore jew f'rifuġji fiskali li jirrikorru għal ippjanar aggressiv tat-taxxa; jistieden lill-BEI ma jużax l-Inizjattiva tal-Bonds tal-Proġetti biex jiġu ffinanzjati attivitajiet infiltrati mill-kriminalità organizzata; jenfasizza għal darb'oħra l-ħtieġa li tiġi stabbilita lista pubblika stretta ta' kriterji għall-għażla ta' intermedjarji finanzjarji mill-BEI, flimkien mal-Kummissjoni;
71. Jistieden lill-BEI jiżviluppa regoli aktar stretti fuq il-kunflitti ta' interess u kriterji ċari, stretti u trasparenti għas-sħubiji pubbliċi-privati li jirċievu finanzjament, sabiex jiġi żgurat li mhux biss il-parti tal-investiment tal-proġetti tiġi kondiviża b'mod ġust bejn iż-żewġ sħab pubbliċi u privati iżda anke r-riskji involuti fl-investimenti, biex b'hekk jiġi salvagwardjat l-interess pubbliku; jistieden lill-BEI jsaħħaħ il-bażi ta' għarfien għall-parteċipazzjoni tal-gvernijiet, ir-reġjuni u l-muniċipalitajiet fi strutturi ta' sħubija pubblika-privata, inkluż billi jipprovdilhom linji gwida;
72. Jistieden lill-BEI jiżgura li l-kumpaniji li jipparteċipaw fi proġetti kofinanzjati mill-BEI jkunu obbligati jżommu mal-prinċipju ta' pagi ugwali u trasparenza tal-pagi u l-prinċipju ta' ugwaljanza bejn is-sessi kif stipulat fid-Direttiva 2006/54/KE tal-Parlament Ewropew u tal-Kunsill tal-5 ta' Ġunju 2006 dwar l-implimentazzjoni tal-prinċipju ta' opportunitajiet indaqs u ta' trattament ugwali tal-irġiel u n-nisa fi kwistjonijiet ta' impjiegi u xogħol; jirrimarka, barra minn hekk, li meta jiddeċiedi dwar liema proġetti se jiffinanzja, il-BEI għandu jqis il-miżuri ta' responsabbiltà soċjali korporattiva meħuda minn kumpaniji kandidati;
73. Jemmen li jistgħu jkunu utli aġġornamenti regolari dwar l-ispejjeż u l-miżati ta' ġestjoni mġarrba mill-BEI u dwar l-impatt ta' proġetti ffinanzjati għal dak li jirrigwarda l-impjiegi u l-valur ekonomiku miżjud;
74. Jirrakkomanda l-pubblikazzjoni fuq il-websajt tal-BEI ta' dokumenti mhux kunfidenzjali bħall-Pjanijiet Operazzjonali Korporattivi għas-snin preċedenti, il-ftehimiet interistituzzjonali u l-memoranda, u ftehimiet rilevanti oħra, kif ukoll l-iżvelar tal-minuti tal-laqgħat ta' korpi ta' tmexxija tal-BEI fuq bażi regolari, li tibda f'Jannar 2016; iqis li aċċess pubbliku aħjar għad-dokumenti huwa element ewlieni tat-trasparenza, l-obbligu ta' rendikont u l-integrità tal-istituzzjonijiet;
75. Jilqa' b'sodisfazzjon il-proċess ta' rieżami tal-politika dwar il-Mekkaniżmu għat-Trattament tal-Ilmenti tal-BEI, li tnieda f'Settembru 2015, u l-konsultazzjoni pubblika li nfetħet għall-partijiet interessati rilevanti; jistenna li r-reviżjoni li għaddejja tal-Mekkaniżmu għat-Trattament tal-Ilmenti se ttejjeb l-indipendenza u l-effikaċja tiegħu u tikkontribwixxi wkoll għal aktar effikaċja u effiċjenza tal-Uffiċċju tal-Mekkaniżmu għat-Trattament tal-Ilmenti; jistieden lill-Kumitat ta' Tmexxija tal-BEI jadotta r-rakkomandazzjonijiet ta' dak l-uffiċċju u jaġixxi fuq l-opinjonijiet tal-Ombudsman Ewropew; jitlob fluss kostanti ta' informazzjoni bejn l-Uffiċċju tal-Mekkaniżmu għat-Trattament tal-Ilmenti tal-BEI u l-Bord tad-Diretturi tal-BEI; jemmen li hemm bżonn li jiġi aġġornat il-Memorandum ta' Qbil bejn il-BEI u l-Ombudsman Ewropew sabiex l-Ombudsman jeżerċita skrutinju estern tal-BEI b'mod aktar attiv u jtejjeb il-proċeduri ta' monitoraġġ u responsabbiltà ulterjuri tal-BEI;
76. Jilqa' r-rapporti annwali għas-sena finanzjarja 2014 tal-Kumitat ta' Awditjar tal-BEI, u jħeġġeġ lill-korpi responsabbli tal-BEI jiżguraw konformità sħiħa mal-aħjar prattiki bankarji prudenzjali fl-oqsma fejn ma nkisbitx konformità sħiħa fl-2014; jieħu nota tal-intenzjoni tal-maniġment tal-BEI li jorganizza mill-ġdid il-funzjonijiet ta' kontroll tal-Bank; jappoġġa t-talba tal-Kumitat tal-Awditjar għal pjan ta' implimentazzjoni rispettiv kif ukoll l-intenzjoni tiegħu li jimmonitorja bir-reqqa żviluppi ulterjuri; japprova l-fatt li l-Kumitat tal-Awditjar wissa lill-maniġment u s-servizzi tal-BEI li dan għandu jżomm il-kapaċità tiegħu filwaqt li ma jdgħajjifx il-Qafas ta' Kontroll Intern attwali;
77. Iqis li r-rapporti annwali tal-BEI għandhom jagħtu attenzjoni akbar lir-riżultati tal-proġetti li tlestew; jistieden f'dan il-kuntest lill-BEI biex flimkien mas-sħab tal-proġett, jipproduċi sett ta' riżultati minn kull proġett komplut li jevalwa l-effettività tal-finanzjament tal-BEI;
78. Jieħu nota tad-data ta' skadenza tas-27 ta' Ottubru 2015 tal-Ftehim Tripartitiku msemmi fl-Artikolu 287(3) tat-TFUE u li jirregola l-kooperazzjoni bejn il-BEI, il-Kummissjoni u l-Qorti tal-Awdituri fir-rigward tal-metodi għall-kontrolli eżerċitati mill-Qorti dwar l-attività tal-BEI fl-immaniġġjar tal-fondi tal-Unjoni u tal-Istati Membri; jistieden lit-tliet istituzzjonijiet jikkooperaw fil-proċess ta' tiġdid u aġġornament ta' dan il-ftehim, u jiżguraw li l-ftehim imġedded ikopri kull strument jew inizjattiva ġdida tal-BEI li tinvolvi fondi pubbliċi mill-UE jew mill-Fond Ewropew għall-Iżvilupp; jitlob f'dan il-kuntest li l-Qorti Ewropea tal-Awdituri tingħata setgħat imsaħħa sabiex tevalwa u tirrapporta b'aktar reqqa fuq il-prattiki ta' self tal-BEI, l-istrumenti u l-inizjattivi meta jkunu direttament relatati mal-użu l-approprjazzjonijiet tal-baġit tal-UE;
Lejn responsabbiltà parlamentari komprensiva
79. Iqis li l-kumplessità li qed tevolvi u l-volum li qed jiżdied tal-attivitajiet tal-BEI, kif ukoll l-inċertezzi li għad hemm fis-swieq finanzjarji, jenfasizzaw iżjed il-ħtieġa li jinstabu soluzzjonijiet biex tiġi stabbilita superviżjoni bankarja prudenzjali effikaċi tal-BEI; jiddispjaċih għalhekk li l-proposti tal-Parlament, imressqa qabel, għall-introduzzjoni ta' superviżjoni prudenzjali regolatorja esterna ma ttiħdux inkunsiderazzjoni, la mill-Kummissjoni u lanqas mill-BEI;
80. Jappoġġa l-isforzi li qed isiru mill-partijiet involuti biex ifasslu ftehim interistituzzjonali bejn il-Parlament Ewropew u l-BEI, li jipprevedi kooperazzjoni msaħħa bejn iż-żewġ istituzzjonijiet; jitlob ukoll djalogu strutturat regolari bejn il-President tal-BEI u l-Parlament Ewropew biex jiżgura li tiżdied is-sorveljanza parlamentari tal-attivitajiet tal-BEI; jistieden barra minn hekk lill-BEI biex, bħala parti minn dan il-ftehim interistituzzjonali, jaqbel li jiffirma ftehim mal-Parlament sabiex jippermetti lill-Membri tal-Parlament Ewropew jistaqsu mistoqsijiet diretti lill-President tiegħu, bi ftehim dwar iż-żmien sakemm għandha tingħata tweġiba, kif diġà jiġri mal-President tal-BĊE;
81. Jagħti istruzzjonijiet lill-President tiegħu biex jgħaddi din ir-riżoluzzjoni lill-Kunsill, lill-Kummissjoni, lill-Bank Ewropew tal-Investiment u lill-gvernijiet u lill-parlamenti tal-Istati Membri.
dwar il-Bank Ewropew tal-Investiment (BEI) – Rapport Annwali 2014
Rapporteur għal opinjoni: Yannick Jadot
1. Jistieden lill-Kummissjoni tistabbilixxi, f'kooperazzjoni mas-SEAE, qafas għar-rapportar annwali mill-BEI dwar l-operazzjonijiet tiegħu barra l-UE fir-rigward tal-konformità mal-prinċipji ġenerali li jiggwidaw l-azzjoni esterna tal-Unjoni, kif imsemmija fl-Artikolu 21 TUE u l-Qafas Strateġiku tal-UE u l-Pjan ta' Azzjoni għad-Drittijiet tal-Bniedem; iħeġġeġ lill-Kummissjoni tiżgura li l-proġetti appoġġjati mill-BEI jkunu konformi mal-politiki tal-UE u jirrispettaw l-interessi Ewropej, u jirrakkomanda titjib ta’ kontrolli ex-post li jivvalutaw l-impatt ekonomiku, soċjali u ambjentali ta’ proġetti appoġġjati mill-BEI kontra l-għanijiet tas-SEAE; jitlob, fir-rigward ta' investimenti barra mill-UE, għal rapport dettaljat dwar kwalunkwe telf possibbli u dwar kif u f’liema każijiet intuża l-istrument ta' garanzija;
2. Jistieden lill-BEI jagħti attenzjoni akbar lill-impatt li l-operazzjonijiet tiegħu għandhom fuq id-drittijiet tal-bniedem u d-drittijiet tax-xogħol u biex ikompli jiżviluppa l-politika tiegħu dwar l-istandards soċjali f'politika tad-drittijiet tal-bniedem fil-qasam bankarju; jissuġġerixxi, għal dan il-għan, l-inklużjoni ta' punti ta' riferiment tad-drittijiet tal-bniedem fil-proġett ta' evalwazzjonijiet tiegħu;
3. Jilqa’ kwalunkwe inizjattiva mill-BEI biex iżid it-trasparenza u l-konsultazzjoni mal-partijiet interessati, u b’mod partikolari l-konsultazzjoni pubblika tal-BEI dwar l-azzjoni klimatika; ifaħħar ix-xogħol li l-BEI għamel s’issa fuq politika attiva favur il-klima, inkluż l-għoti ta’ EUR 19.1 biljun bħala appoġġ għal proġetti ta’ azzjoni klimatika; jemmen li l-BEI jista’ jkompli jsaħħaħ il-pożizzjoni tiegħu bħala mexxej fil-qasam tal-klima; jistenna bil-ħerqa l-aġġornament tal-istrateġija tal-BEI dwar il-klima barra l-UE, bl-istennija ta’ pjan ta’ azzjoni b’dettalji dwar żieda fl-għadd ta’ proġetti relatati mal-klima fil-portafoll tiegħu; jistieden lill-BEI biex jirrapporta kull sena dwar l-implimentazzjoni tal-politika tiegħu favur il-klima;
4. Iħeġġeġ lill-BEI jkompli jippromwovi b’mod attiv it-tkabbir sostenibbli kemm fil-pajjiżi żviluppati u kemm f'dawk li qed jiżviluppaw sabiex jappoġġja l-iżvilupp sostenibbli madwar id-dinja; jenfasizza li l-BEI, bħala d-driegħ finanzjarju tal-Unjoni, għandu jiżvolġi l-parti tiegħu fit-twettiq tal-Għanijiet ta’ Żvilupp Sostenibbli tan-NU; Jitlob li l-aġenda għall-iżvilupp ta’ wara l-2015 għandha tingħata attenzjoni speċjali fir-rieżami tal-mandat ta’ nofs it-terminu ta’ self estern tal-BEI fl-2016;
5. Jitlob li l-BEI jagħmel rieżami tal-istandard tiegħu ta’ rendiment għall-emissjonijiet fl-2016 u li jnaqqas il-limiti tal-emissjonijiet għal 350g CO2/kWh sabiex l-impjanti tal-enerġija mill-fjuwil fossili l-aktar effiċjenti biss jingħataw appoġġ;
6. Jirrakkomanda li tingħata attenzjoni fuq operazzjonijiet ta’ self għal proġetti tal-enerġija fuq skala iżgħar u mhux kollegati mal-grilja, deċentralizzati u rinnovabbli li jinvolvu liċ-ċittadini u l-komunitajiet, u jintegraw il-prinċipju tal-Effiċjenza tal-Enerġija l-Ewwel fil-politiki u l-operazzjonijiet kollha tal-BEI;
7. Jilqa’ l-fatt li l-BEI kellu serje ta’ seminars dwar in-negozju u d-drittijiet tal-bniedem;
8. Iħeġġeġ lill-BEI biex jieħu vantaġġ akbar tal-fatt li huwa suġġett għad-drittijiet tal-bniedem tal-UE, ir-regoli soċjali u ambjentali u l-mekkaniżmi ġudizzjarji tal-UE li jippermettulu jtejjeb ir-responsabbiltà sostantiva u proċedurali tiegħu fir-rigward ta' partijiet interessati esterni;
9. Jilqa' l-livell għoli ta' trasparenza miksub mill-BEI; jissuġġerixxi li jsir aktar titjib fit-trasparenza fir-rigward tal-valutazzjoni tal-impatt ekonomiku u soċjali tas-self intermedjat tal-BEI;
10. Ifakkar li l-SMEs huma s-sinsla tal-ekonomija Ewropea; jenfasizza li aktar minn 600 000 SME, li jimpjegaw aktar minn sitt miljun persuna, huma responsabbli għal terz tal-esportazzjonijiet totali tal-UE; jenfasizza li l-aċċess għall-finanzjament huwa wieħed mill-aktar problemi urġenti għall-SMEs tal-UE u għalhekk jistieden lill-BEI jiżgura li l-SMEs huma fost il-benefiċjarji prinċipali ta’ finanzjament tal-BEI;
11. Jirrakkomanda li d-Diviżjoni interna tal-Mekkaniżmu għall-Ilmenti tal-BEI għandha tniedi investigazzjoni dwar it-trasparenza, l-effikaċja u l-impatti tal-iżvilupp ta’ self intermedjat tal-BEI, u li l-BEI jaġixxi fuq ir-riżultati ta’ din l-investigazzjoni, biex b'hekk titfassal lista ta’ kriterji għall-għażla ta’ intermedjarji finanzjarji;
12. Jistieden lill-BEI biex jipprovdi lill-Parlament u lill-pubbliku b’informazzjoni dettaljata dwar il-finanzjament tal-BEI u l-eżekuzzjoni tad-dmirijiet tal-Ombudsman tan-Negozju fl-Ukraina;
13. Jistieden lill-BEI biex joqgħod lura milli jikkoopera ma’ intermedjarji finanzjarji li għandhom rekord negattiv f’termini ta’ trasparenza, evażjoni tat-taxxa jew prattiki aggressivi ta’ pjanifikazzjoni fiskali, jew li jużaw prattiki dannużi oħrajn tat-taxxa bħal deċiżjonijiet fir-rigward tat-taxxa, ipprezzar ta' trasferimenti abbużiv, frodi u korruzzjoni jew li jikkawżaw ħsara ambjentali u impatti soċjali, jew li ma jkollhom l-ebda sjieda lokali sostanzjali;
14. Ifaħħar l-impenn tal-BEI favur l-SMEs u kontra d-diskriminazzjoni ta’ entitajiet ekonomiċi iżgħar, u jistieden lill-BEI biex itejjeb l-aċċess effikaċi għall-finanzjament għall-SMEs li joriġinaw mill-FEI u l-kapaċitajiet esterni ta’ self tal-BEI; jissuġġerixxi t-twaqqif ta’ rekwiżiti proattivi għal politika tal-SMEs u l-mikrointrapriżi għal banek intermedjarji li qed jiżburżaw il-finanzjament tal-BEI permezz ta' self globali, biex b'hekk ikun hemm koerenza politika mal-politiki ta’ żvilupp tal-UE li għandhom l-għan li jifformalizzaw l-ekonomija informali; jilqa’ l-programmi għall-faċilitazzjoni tal-kummerċ tal-BEI, partikolarment, il-Faċilità ta’ Finanzjament tal-Kummerċ għall-SMEs li toffri garanziji lill-banek barranin li jipprovdu finanzjament tal-kummerċ lill-SMEs u b’hekk tikkontribwixxi għat-tkebbis mill-ġdid tal-flussi kummerċjali u ttaffi l-limitazzjonijiet kollaterali tal-flus kontanti, u proġetti kummerċjali ġodda tal-finanzi mmirati lejn pajjiżi milquta bil-kbir mill-kriżi ekonomika jew soluzzjonijiet finanzjarji mfasslin apposta, bħall-Faċilità Ewropea ta’ Mikrofinanzjament Progress, iddedikati għall-inklużjoni finanzjarja;
15. Jilqa’ b’mod partikolari l-attività ta’ finanzjament tal-BEI b’appoġġ tal-infrastruttura u l-proġetti tat-trasport fir-reġjuni tal-Ewropa; jenfasizza li l-appoġġ finanzjarju ta’ dan it-tip iżid b’mod sinifikanti l-potenzjal għall-iżvilupp tal-kummerċ, billi jrawwem it-tkabbir u l-kompetittività, speċjalment f’dawk iż-żoni bi żvantaġġi naturali ġeografiċi;
16. Jistieden lill-BEI jiżgura li l-kumpaniji li jipparteċipaw fi proġetti kofinanzjati mill-BEI għandhom ikunu obbligati li jaderixxu mal-prinċipju ta' pagi ugwali u trasparenza tal-pagi u l-prinċipju ta’ ugwaljanza bejn is-sessi kif stipulat fid-Direttiva 2006/54/KE tal-Parlament Ewropew u tal-Kunsill tal-5 ta’ Ġunju 2006 dwar l-implimentazzjoni tal-prinċipju ta’ opportunitajiet indaqs u ta’ trattament ugwali tal-irġiel u n-nisa fi kwistjonijiet ta’ impjiegi u xogħol; jirrimarka, barra minn hekk, li meta jiġi deċiż liema proġetti se jiffinanzja, il-BEI għandu jqis il-miżuri ta' responsabbiltà soċjali korporattiva meħuda minn kumpaniji kandidati;
17. Iqis li l-finanzjament previst għall-Faċilità għal Intrapriżi Żgħar u ta' Daqs Medju taż-Żona ta’ Kummerċ Ħieles Approfondita u Komprensiva (DCFTA), , li jammonta għal EUR 200 miljun li għandhom jingħataw fuq perjodu ta’ għaxar snin fi tliet pajjiżi differenti tas-Sħubija tal-Lvant permezz tal-Bank Ewropew għar-Rikostruzzjoni u l-Iżvilupp (BERŻ) u l-BEI huwa insuffiċjenti fid-dawl tal-importanza tal-objettiv tagħha li trawwem impjiegi ta’ kwalità u żvilupp sostenibbli;
18. Jistieden lill-BEI jikkonċentra l-fondi allokati għal pajjiżi li qed jiżviluppaw fuq l-iżvilupp tal-infrastruttura u jaħdem flimkien mal-Bank Afrikan tal-Iżvilupp (AfDB) biex jiffinanzjaw l-investimenti fuq terminu twil fis-servizz tal-iżvilupp ekonomiku;
19. Jilqa’ b’sodisfazzjon is-soluzzjoni misjuba flimkien mal-Bank Dinji li tippermetti lill-BEI jikkontribwixxi biex jiffaċilita x-xiri tal-gass tal-Ukraina;
20. Jistieden lill-BEI biex iżid ir-riżorsi finanzjarji billi jissieħeb ma’ oħrajn u billi jikkombina għotjiet tal-UE ma’ self mill-BEI;
21. Iqis li l-kontribuzzjoni tal-BEI għal programmi ta’ appoġġ għall-SMEs f’pajjiżi sħab kummerċjali fil-viċinat tal-Lvant u tan-Nofsinhar għandha tiffoka fuq l-iffaċilitar tal-parteċipazzjoni ta’ dawn l-intrapriżi f’katini tal-valur Ewropej; jirrimarka li l-metodu li jiddependu fuq il-banek sħab tas-swieq finanzjarji lokali jista’ jkun problematiku għall-aċċess għall-finanzi għall-SMEs meta r-rati ta’ interess lokali huma għoljin ħafna bħal fl-Ukraina;
22. Jistieden lill-BEI, fil-kuntest ta’ valutazzjonijiet ex-ante ta’ impriżi li huma s-suġġett ta’ investigazzjonijiet ġudizzjarji, biex jaġġorna l-politiki tiegħu kontra l-ħasil tal-flus u l-ġlieda kontra l-finanzjament tat-terroriżmu u l-kriminalità organizzata, inkluż l-istabbiliment ta’ politika ġdida responsabbli dwar it-tassazzjoni, u jibda b’rieżami tal-politika tiegħu dwar ġurisdizzjonijiet li ma jikkooperawx (politika NCJ) fl-2016;
23. Jistieden lill-BEI jżomm il-flessibbiltà meħtieġa fi ħdan il-mandat tiegħu sabiex jirreaġixxi għal żviluppi problematiċi barra mill-pajjiż u jżid potenzjalment il-finanzjament estern għall-viċinat tal-Lvant u n-Nofsinhar tal-Mediterran tal-UE fi żminijiet ta’ kriżi;
24. Jirrakkomanda li l-BEI għandu jissuġġetta kemm il-finanzjament dirett kif ukoll il-finanzjament permezz ta’ intermedjarji għad-divulgazzjoni tad-data fiskalment relevanti għal kull pajjiż fuq il-linji tad-dispożizzjoni tas-CRD-4 (Direttiva dwar ir-Rekwiżiti ta’ Kapital) għal istituzzjonijiet ta’ kreditu;
25. Jistieden lill-BEI jiġbor data preċiża dwar il-ħlasijiet tat-taxxa li jirriżultaw mill-operazzjonijiet tiegħu ta' investiment u self, b'mod speċjali dwar it-tassazzjoni tal-profitti tal-kumpaniji u partikolarment f'pajjiżi li qed jiżviluppaw, u biex janalizza u jippubblika din id-data fuq bażi annwali;
26. Jemmen li kwalunkwe żvilupp ulterjuri ta’ missjonijiet tal-BEI u r-responsabbiltajiet għandhom ikunu akkumpanjati minn żieda proporzjonata tal-kapital tal-bank.
1. Jilqa’ ż-żieda fl-attivitajiet totali ta' finanzjament tal-Grupp tal-BEI fl-2014, inklużi 'l fuq minn EUR 50 biljun f’self addizzjonali u aktar minn EUR 150 biljun f’investiment mobilizzat, li huwa essenzjali biex jikkumplementaw il-politika ta' koeżjoni u l-Fondi Strutturali u ta' Investiment Ewropej (Fondi SIE);
2. Jirrikonoxxi li l-kriżi ekonomika u finanzjarja u l-impatt tagħha fuq is-sistemi ta' kreditu tradizzjonali kif ukoll l-ostakoli eżistenti finanzjarji u mhux finanzjarji rriżultaw f'nuqqas ta' investiment li jdgħajjef il-potenzjal ta' tkabbir sħiħ tal-ekonomija Ewropea u jqiegħed f’periklu l-potenzjal ta' żvilupp tal-MSMEs (intrapriżi mikro, żgħar u medji); jilqa', f'dan ir-rigward, il-Fond Ewropew għall-Investimenti Strateġiċi (FEIS) u l-potenzjal tiegħu li jsaħħaħ l-investimenti privati;
3. Ifakkar li l-FEIS għandu jikkontribwixxi wkoll għall-koeżjoni u jenfasizza l-bżonn li jiġu żgurati l-konsistenza u l-kumplementarjetà bejn il-FEIS u politiki u strumenti oħra tal-UE, b'mod partikolari l-Fondi SIE, li jista' jwassal għall-ħolqien ta' ambjent stabbli u favorevoli ta' investiment u negozju; jirrakkomanda lill-Istati Membri jinnominaw Banek Nazzjonali Promozzjonali;
4. Iqis li jeħtieġ li tiġi żviluppata politika ta' komunikazzjoni dwar l-attivitajiet tal-BEI biex jiġi żgurat li l-livelli kollha tal-gvern jinżammu infurmati b’dawn il-programmi; jemmen bis-saħħa li jeħtieġ li jiġu simplifikati r-regoli li jiggvernaw l-appoġġ mogħti mill-Fondi SIE lis-strumenti finanzjarji taħt il-BEI; jistieden lill-BEI jippromwovi aħjar l-attivitajiet ta' konsulenza dwar l-ippjanar tiegħu, billi jgħin lill-awtoritajiet ta' ġestjoni tal-Fondi SIE jonfqu b'mod aħjar ir-riżorsi li jkollhom għad-dispożizzjoni tagħhom, għall-benefiċċju taċ-ċittadini Ewropej kollha;
5. Jilqa' l-varar ta' għodod u servizzi ġodda taħt InnovFin li jrawmu r-riċerka u l-innovazzjoni;
6. Jieħu nota tal-Pjan Operazzjonali tal-BEI għall-2015-2017; jilqa' l-fatt li dan jirrikonoxxi li l-veloċitajiet ta’ rkupru jvarjaw minn Stat Membru għal ieħor u li stabbilixxa l-koeżjoni ekonomika u soċjali bħala objettiv ta’ politika trasversali;
7. Jemmen li r-regoli u l-proċeduri proprji tal-BEI, inkluż dwar politiki orizzontali u settorjali, għandhom japplikaw għall-azzjonijiet kollha tiegħu li jinvolvu l-baġit tal-UE, inkluż il-FEIS; jemmen li l-għażla ta' operazzjonijiet ta' finanzjament BEI/FEI għandha tkun trasparenti, bl-obbligu ta' rendikont u bbażata fuq kriterji ta' kwalità; jenfasizza l-bżonn ta' valutazzjoni regolari tal-funzjonament ta' tali strumenti, kif ukoll il-bżonn ta’ effikaċja fl-implimentazzjoni tad-diliġenza dovuta;
8. Jilqa' b’sodisfazzjon ir-rwol imkabbar li l-Grupp tal-BEI se jkollu fl-implimentazzjoni tal-politika ta’ koeżjoni għall-perjodu ta’ programmazzjoni 2014-2020; jemmen li dan huwa pass fid-direzzjoni t-tajba lejn titjib tas-sinerġiji bejn il-BEI u l-Fondi SIE; iqis li jeħtieġ li jintużaw l-istrumenti finanzjarji billi jitqies l-aspett territorjali u d-diversità fil-bliet żgħar u kbar u ż-żoni rurali ukoll bil-għan li tittejjeb il-koeżjoni fi ħdan ir-reġjuni; jenfasizza l-importanza li jinżamm djalogu kostanti mal-awtoritajiet ta' ġestjoni tal-programmi operattivi sabiex jiġu stabbiliti sinerġiji biex jintlaħqu l-objettivi tal-Istrateġija Ewropa 2020, fost affarijiet oħra, fl-appoġġ għall-MSMEs u fl-iżgurar tal-aċċess tagħhom għal strumenti finanzjarji; jesprimi t-tħassib tiegħu, madankollu, dwar ir-rata baxxa ta' żborż ta' finanzjament tal-politika ta' koeżjoni fl-istrumenti finanzjarji lill-benefiċjarji aħħarija fil-perjodu ta' programmazzjoni 2007-2013;
9. Jenfasizza r-rwol tal-BEI fil-finanzjament ta’ xogħlijiet biex jiżgura l-bżonnijiet bażiċi ta' popolazzjonijiet ta' pajjiżi terzi;
10. Jistieden lill-BEI jitlob b’insistenza iktar trasparenza mill-intermedjarji finanzjarji tiegħu f'dak li jikkonċerna l-allokazzjoni ta' self lil proġetti kandidati;
11. Iqis il-piżijiet amministrattivi u nuqqas ta’ kapaċità amministrattiva bħala ostakli serji biex jintlaħqu b’suċċess l-għanijiet tal-politika ta' koeżjoni; iqis li huwa importanti li jiġu riveduti proċeduri amministrattivi u li jitnaqqsu tali piżijiet; jenfasizza l-importanza tar-rwol ta' konsulenza tal-BEI u jirrikonoxxi l-isforzi li saru f’dan il-kuntest; jilqa' s-sħubija bejn il-Kummissjoni u l-BEI biex tiġi stabbilita pjattaforma konsultattiva fi-compass; jistieden lill-BEI jipprovdi lill-Kummissjoni u lill-Istati Membri sett ta' suġġerimenti dwar is-simplifikazzjoni amministrattiva u l-bini ta' ħiliet, meta titqies l-esperjenza li akkwista l-BEI fil-qasam tal-finanzjament pubbliku;
12. Bl-istess mod, iqis li jeħtieġ li tissaħħaħ il-kooperazzjoni bejn il-Kummissjoni, il-BEI u l-korpi lokali u reġjonali biex jiġi żgurat li l-istrumenti finanzjarji jintużaw b'mod effettiv biex tingħata spinta lill-politiki ta’ żvilupp territorjali u ta' koeżjoni;
13. Jistieden lill-BEI iżid l-appoġġ tiegħu għall-proġetti koperti mill-istrateġiji makroreġjonali tal-UE; jenfasizza l-importanza li jkompli jingħata appoġġ lis-setturi ekonomiċi innovattivi sostenibbli kif ukoll lis-setturi ekonomiċi tradizzjonali fl-UE; jenfasizza l-ħtieġa li l-Ewropa tiġi interkonnessa permezz ta' trasport intermodali kif ukoll investimenti bbażati fuq il-post; jitlob, barra minn hekk, għall-istabbiliment ta’ pjattaformi finanzjarji u ta' investiment sabiex jippermettu l-ġbir ta’ fondi minn sorsi varji u l-mobilizzazzjoni tal-investimenti meħtieġa għal tali proġetti makroreġjonali;
14. Jenfasizza l-approċċ orjentat lejn ir-riżultati għall-politika ta’ koeżjoni għall-perjodu ta’ programmazzjoni 2014-2020; jitlob għal aktar informazzjoni, fi ħdan il-kuntest tar-rapportar annwali tal-BEI, dwar ir-riżultati u l-kontribut tal-attivitajiet tal-BEI għall-għanijiet tal-politika ta' koeżjoni; jistieden, f’dan il-kuntest, lill-Kummissjoni u lill-Istati Membri jagħmlu użu sħiħ mill-possibbiltajiet offruti mir-Regolament (UE) Nru 1303/2013 biex jiżdied l-użu tal-istrumenti finanzjarji, fejn xieraq, għall-perjodu sal-2020 u jistieden lill-BEI jippromwovi ulterjorment l-istrumenti tiegħu u l-prattiki tajba tal-benefiċjarji, sabiex tissaħħaħ l-attraenza tagħhom;
15. Ifakkar fl-importanza tal-kooperazzjoni multilaterali bejn il-BEI u l-banek promozzjonali nazzjonali sabiex jitrawmu s-sinerġiji, jiġu kkondiviżi r-riskji u l-ispejjeż, u jiġi żgurat self xieraq għall-proġetti tal-UE b'impatt pożittiv fuq il-produttività, il-ħolqien tal-impjiegi, il-protezzjoni ambjentali u l-kwalità tal-ħajja;
16. Ifakkar li l-Parlament għandu jkollu rwol fundamentali fil-monitoraġġ tal-impatt ta' dawn l-istrateġiji u proġetti f’dawk li huma impjieg u tkabbir ekonomiku; jitlob li jkun hemm djalogu msaħħaħ u skambju ta' informazzjoni kostanti bejn il-BEI u l-Parlament, permezz ta' laqgħat regolari, rigward l-attivitajiet tal-BEI li għandhom impatt fuq il-koeżjoni ekonomika, soċjali u territorjali fl-UE; jemmen li aġġornamenti regolari dwar l-ispejjeż u l-miżati ta' ġestjoni mġarrba mill-BEI u dwar l-impatt ta' proġetti ffinanzjati f’dawk li huma impjieg u valur ekonomiku miżjud jistgħu jkunu utli.
Rapporteur għal opinjoni: Dimitrios Papadimoulis
1. Jieħu nota tar-Rapport Annwali tal-BEI tal-2014 u jilqa' ż-żieda ta' 6.92 %, għal EUR 80,3 biljun f'self mill-Grupp tal-BEI, f'kuntest ekonomiku kkaratterizzat minn tkabbir limitat u fraġli u, f'xi każijiet, reċessjoni; jinsab ferm imħasseb dwar il-livelli li għadhom għoljin, u, f'xi Stati Membri, saħansitra qed jogħlew, tal-qgħad, tal-inugwaljanza u l-faqar, kif ukoll, dwar l-investiment dgħajjef fl-Ewropa; jinnota l-inċertezza fis-swieq finanzjarji; jenfasizza li, f'dawn iċ-ċirkostanzi ekonomiċi u soċjali, ħafna Stati Membri qed jaqgħu lura fir-rigward tal-miri ekonomiċi u l-miri tal-Ewropa 2020 tagħhom;
2. Jieħu nota taż-żieda fl-2012 ta' EUR 10 biljun fil-kapital tal-BEI, u jistieden lill-Istati Membri jikkunsidraw li jerġgħu jżidu l-kapital ta' din l-istituzzjoni Ewropea;
3. Jiddispjaċih dwar il-fatt li, fl-2013, l-investiment totali fl-UE naqas bi 13 % meta mqabbel mal-perjodu ta' qabel il-kriżi, u l-investiment f'xi Stati Membri naqas b'25 % jew anke saħansitra b'60 %, li ħoloq żbilanċ perikolużi fl-investiment fl-UE; huwa tal-fehma li investimenti li jtejbu t-tkabbir u li joħolqu l-impjiegi għadhom sfida kbira għall-BEI, kif inhi wkoll l-allokazzjoni aktar effiċjenti tal-fondi mill-UE u l-Istati Membri għas-snin li ġejjin; jemmen li l-BEI għandu rwol importanti x'jaqdi fl-appoġġ ta' investimenti għal tkabbir sostenibbli, konverġenti u inklużiv, bħala parti minn sforz ġenerali tal-UE f'din id-direzzjoni;
4. Jappella għal żieda fl-attività ta' investiment tal-BEI, b'attenzjoni partikolari għall-infrastruttura strateġika, ir-riċerka, l-innovazzjoni, l-SMEs, ir-R&Ż, u l-intrapriżi ġodda (start-ups) innovattivi, b'mod sostanzjali u prudenti, sabiex jiġu ssodisfati l-bżonnijiet tal-ekonomija reali u jiġi indirizzat id-distakk konsiderevoli fl-investiment li l-ekonomiji Ewropej qed jiffaċċjaw; jappella għal titjib fl-attività tiegħu f'konformità mal-Protokoll (Nru 28) dwar il-Koeżjoni Ekonomika, Soċjali u Territorjali; jenfasizza l-importanza li jinħolqu għodod ġodda ta' investiment li jżidu l-kapaċità ta' ġarr tar-riskju tal-BEI u jippromwovu investimenti effiċjenti u effikaċi, preferibbilment billi ma jaqilgħux 'il barra l-investimenti privati; jilqa' ż-żieda ta' firem għall-ogħla livelli mill-2009 'l hawn, iżda jenfasizza li l-livelli tal-firem għandhom potenzjal akbar; jinnota l-ħtieġa urġenti ta' aċċess għall-finanzi, speċjalment fil-każ tal-SMEs;
5. Jistieden lill-BEI jeżamina mill-ġdid il-programm tiegħu ta' ppjanar strateġiku b'konformità mal-mandat tiegħu; iħeġġeġ lill-BEI jiffinanzja proġetti ta' investiment li għandhom l-akbar impatt ekonomiku u soċjali;
6. Jenfasizza li, sabiex il-BEI jkun jista' jappoġġja l-għanijiet ekonomiċi stabbiliti, il-fiduċja fis-saħħa tal-qagħda finanzjarja tal-istituzzjoni nnifisha kif ukoll fil-proġetti li hija tappoġġja, huma essenzjali; jenfasizza, għalhekk, li l-attivitajiet ta' self tal-bank iridu jkunu ta' kwalità għolja;
7. Jenfasizza li l-espansjoni tal-attivitajiet ta' finanzjament tal-BEI ma tistax tkun sostitut għal baġits konsolidati u riformi strutturali fl-Istati Membri;
8. Jenfasizza li l-investiment, ir-riformi strutturali u politika baġitarja soda jridu jagħmlu parti minn strateġija globali;
9. Iqis li l-BEI għandu jkun bank ta' għarfien u ta' prattiki tajba u mhux istituzzjoni finanzjarja biss;
10. Jissuġġerixxi li l-BEI jtejjeb il-kapaċitajiet ta' analiżi settorjali tiegħu;
11. Jistieden lill-BEI u lill-korpi ta' investiment oħrajn tal-UE jinfurzaw il-kooperazzjoni sabiex jiġu evitati r-riskji ta' duplikazzjoni tal-investimenti;
12. Ifakkar li l-Parlament laqa' l-istabbiliment tal-Fond Ewropew għal Investimenti Strateġiċi (FEIS); jenfasizza l-ħtieġa li l-FEIS jiffunzjona b'mod effettiv, trasparenti u ġust, f'konformità mal-kriterji tal-mandat u r-regolament tiegħu; jistieden lill-BEI jimplimenta u jkompli jiżviluppa l-FEIS f'kooperazzjoni mill-qrib mal-koleġiżlaturi, inkluż permezz ta' konklużjoni f'waqtha u obbligatorja tal-ftehim pendenti li hemm bejn il-Parlament Ewropew u l-BEI;
13. Jilqa' t-titjib fis-servizzi konsultattivi tal-BEI, li se jwassal għal użu dejjem aktar effiċjenti tal-fondi tal-UE u għall-preparazzjoni u t-twettiq aħjar tal-proġetti;
14. Jenfasizza li l-BEI għandu jikkunsidra l-vijabbiltà tal-proġetti bħala l-kriterju ewlieni għas-self; jistieden lill-BEI jiffoka fuq l-investimenti fl-ekonomija reali sabiex jistimula l-impjiegi u t-tkabbir fl-UE;
15. Jistieden lill-BEI jadotta Politika ta' Tassazzjoni Responsabbli effettiva u aġġornata, li għandha tkun sorveljata minn Unità tat-Taxxa u dettaljata f'Rapport Annwali tat-Taxxa tal-BEI; jappella sabiex din il-politika tinvolvi lill-BEI b'mod attiv, bl-użu tal-klawżola ta' rilokazzjoni tagħha u sistematikament jiġi ppubblikat id-domiċilju tal-fondi li jibbenefikaw minn għajnuna tal-BEI; jistieden lill-BEI iżomm lura milli jiffinanzja benefiċjarji jew intermedjarji finanzjarji u milli jikkoopera ma' sħab finanzjarji b'rekord negattiv ippruvat, u biex jinforza miżuri ta' prevenzjoni u valutazzjonijiet regolari tat-taxxa fuq ġurisdizzjonijiet fiskali li ma jikkooperawx u li ġew uffiċjalment iddikjarati bħala rifuġji fiskali mill-Kummissjoni, u kontra l-frodi tat-taxxa u fiskali u l-evażjoni tat-taxxa, kif ukoll kontra l-evitar illegali u aggressiv tat-taxxa; jistieden lill-BEI jittratta b'mod aktar effettiv ir-riskji tal-korruzzjoni u tal-infiltrazzjoni tal-kriminalità organizzata fil-proġetti tal-BEI; jistieden lill-BEI jieħu lura l-fondi mislufa fejn dawn ma kinux intefqu skont ir-regoli, u jitlob lista ta' tranżazzjonijiet pendenti tal-BEI, speċjalment dawk li jidhru fil-lista tal-Kummissjoni tal-"akbar 30" rifuġju fiskali fid-dinja;
16. Jistieden lill-BEI jivvaluta s-sħubijiet bejn is-setturi privati u pubbliċi f'termini tat-tkabbir, impjiegi u l-input ta' produttività tagħhom u l-valur miżjud għall-ekonomiji u s-soċjetajiet rilevanti u l-influwenza fuq il-baġits pubbliċi, b'mod kosteffiċjenti u effettiv, b'mod partikolari meta titqies il-perspettiva attwali tar-rati ta' interessi baxxi fuq perjodu twil; jistieden lill-BEI jsaħħaħ il-bażi tal-għarfien għall-parteċipazzjoni tal-gvernijiet, reġjuni u muniċipalitajiet fl-istrutturi tas-sħubija pubblika-privata (PPP);
17. Jenfasizza f'dan il-kuntest li l-Istati Membri fejn is-sħubijiet privati-pubbliċi huma anqas żviluppati jistgħu jikkunsidraw linji gwida biex jinkoraġġixxu użu aktar effiċjenti ta' dan it-tip ta' kuntratti;
18. Jinnota li l-bonds tal-BEI huma l-uniku eżempju ta' ħruġ ta' dejn tal-Unjoni;
19. Jilqa' l-politika tal-BEI li jżid il-finanzjament tal-SMEs u li jinvesti fiż-żgħażagħ, iżda għalissa jinsab imħasseb li r-riżultati għall-ekonomija reali u l-impjiegi għadhom limitati; jilqa' ż-żieda fil-kapital tal-Fond Ewropew tal-Investiment (FEI) minn EUR 3 biljun għal EUR 4,5 biljun, u jitlob lill-FEI jipprovdi rapport analitiku tal-kisbiet tiegħu abbażi ta' din iż-żieda sostanzjali; jitlob, bl-istess mod, lill-BEI jirrapporta dwar ir-riżultati tal-Mandat għat-Tisħiħ tar-Riskju tal-Grupp tal-BEI għall-benefiċċju ta' SMEs innovattivi u ta' riskju għoli.
20. Jilqa' l-fatt li fl-2014 il-BEI kien l-akbar emittent bil-ħruġ ta' EUR 4,3 biljun fis-suq tal-Bonds Ħodor, li kien żdied b'mod sinifikanti biex jilħaq ħruġ ta' EUR 28 biljun, u jistieden lill-BEI ikompli jinfurza politiki ta' enerġija rinnovabbli li ma tagħmilx ħsara lill-ambjent; jilqa' wkoll il-fatt li l-BEI se jkun qed iwettaq u jitlob il-pubblikazzjoni ta' valutazzjoni tal-klima, u jistieden lill-BEI isegwi r-rakkomandazzjonijiet tal-Kummissjoni u d-Direttiva ta' Qafas dwar l-Iskart, u biex jipprijoritizza l-investiment fi proġetti mqiegħda fil-quċċata tal-ġerarkija tal-iskart u fi kwalunkwe forma oħra ta' rkupru tal-enerġija;
21. Jenfasizza l-importanza tal-iżvilupp reġjonali u jistieden lill-BEI itejjeb id-djalogu u l-kooperazzjoni mal-awtoritajiet, banek u aġenziji reġjonali u lokali; iqis li, f'dan il-qafas, il-kooperazzjoni transkonfinali għandha tiġi appoġġjata wkoll;
22. Jistieden lill-BEI jagħti attenzjoni partikolari lill-pajjiżi terzi u lir-reġjuni barra l-UE li jbatu minn kunflitti u faqar estrem, bl-għan ewlieni jkun li jitnaqqas id-distakk fl-iżvilupp bejn l-UE u dawn ir-reġjuni, b'enfasi speċjali fuq il-pajjiżi tan-Nofsinhar tal-Mediterran u tal-Viċinat tal-Lvant tal-Ewropa; jappella għar-rispett sħiħ tal-leġiżlazzjoni tal-pajjiżi benefiċjarji; jistieden lill-BEI iżid aktar l-effiċjenza tal-Qafas għall-Kejl tar-Riżultati (REM) għall-attivitajiet barra mill-UE; jitlob li l-Qorti Ewropea tal-Awdituri tipproduċi rapport speċjali dwar il-prestazzjoni u l-allinjament mal-politiki tal-UE tal-attivitajiet ta' self estern tal-BEI; jilqa' l-fatt li l-għotjiet tal-UE qed jitħalltu dejjem aktar mas-self tal-BEI biex jinkisbu riżultati aħjar fil-proġetti fil-pajjiżi sħab tal-UE;
23. Jistieden lill-BEI itejjeb aktar it-trasparenza u l-aċċess għall-informazzjoni, kemm internament, għall-Parlament Ewropew u l-istituzzjonijiet oħra, kif ukoll għall-pubbliku, speċjalment fir-rigward tas-sistema ta' kuntratti u sottokuntratti, ir-riżultati tal-investigazzjonijiet interni, kif ukoll l-għażla, il-monitoraġġ u l-evalwazzjoni tal-attivitajiet u l-programmi, abbażi ta' indikaturi ċari u li jitkejlu, kif ukoll il-metodoloġija u r-riżultati tal-valutazzjoni tal-impatt ex ante u r-rappurtar ex post għal kull proġett iffinanzjat, bil-kundizzjoni li ma tkun involuta l-ebda informazzjoni sensittiva dwar in-negozju; iħeġġeġ lill-BEI jinfurza l-indipendenza u l-effiċjenza tal-Uffiċċju tal-Mekkaniżmu għall-Ilmenti u biex jieħu passi ulterjuri biex inaqqas il-burokrazija, iżid il-kapaċità tiegħu ta' analiżi makroekonomika u jsaħħaħ ir-rappreżentanza tas-sessi fil-karigi għolja tiegħu; jiddispjaċih għan-nuqqas ta' diversità fil-kumitat ta' ġestjoni, fil-bord tal-gvernaturi u l-bord tad-diretturi tal-BEI, partikolarment fir-rigward tal-ugwaljanza bejn is-sessi;
24. Jitlob lill-BEI iżid ir-rappurtar tiegħu lill-Parlament u lil partijiet interessati oħra dwar id-deċiżjonijiet tiegħu, il-progress miksub u l-impatt tal-attivitajiet ta' self tiegħu ġewwa u barra l-UE, permezz ta' strutturi regolari ta' djalogu li jżidu s-sorveljanza parlamentari, inkluż dwar l-implimentazzjoni tal-politika tiegħu dwar il-ġurisdizzjonijiet mhux konformi, u biex jikkonforma bis-sħiħ mar-Regolament tal-FEIS, partikolarment dwar il-kooperazzjoni interistituzzjonali mal-Parlament; jistieden lill-BEI sabiex, għall-attivitajiet ordinarji tiegħu, japplika l-istess dispożizzjonijiet ta' rappurtar u ta' għoti ta' rendikont kif imniżżel fir-Regolament tal-FEIS; f'dan l-ispirtu, jistieden lill-BEI jaqbel li jiffirma ftehim mal-Parlament li jippermetti li jsiru mistoqsijiet diretti lill-President tiegħu, kif diġà jsir mal-President tal-BĊE, u biex ittejjeb il-proċess tal-għażla għall-karigi tiegħu ta' Direttur Eżekuttiv u Viċi Direttur Eżekuttiv.
1. Jilqa' t-tnedija tal-Fond Ewropew għall-Investimenti Strateġiċi (FEIS) u jħeġġeġ lill-BEI jiżgura l-addizzjonalità tal-operazzjonijiet ta' finanzjament tiegħu fir-rigward tal-programmi tal-UE li għaddejjin bħalissa u l-attivitajiet tradizzjonali tal-BEI; jinsab imħasseb dwar il-fatt li ħafna mill-proġetti magħżula matul il-fażi ta' warehousing kien ikollhom aċċess għall-finanzjament b'kundizzjonijiet normali u li dawn ma jissodisfawx ir-rekwiżit ta' addizzjonalità; ifakkar li l-garanzija tal-FEIS kienet maħsuba sabiex tippermetti lill-BEI jieħu aktar riskji filwaqt li jibqa' jżomm il-klassifikazzjoni AAA tiegħu; jenfasizza li huwa se joqgħod attent ħafna fil-monitoraġġ tal-konformità ma' dan il-kriterju; jenfasizza l-ħtieġa ta' aktar trasparenza, li tirrikjedi prattiki ta' rappurtar imtejba; jistieden barra minn hekk lill-BEI jagħmel użu tajjeb u trasparenti mit-tabella ta' valutazzjoni;
2. Jilqa' l-kooperazzjoni bejn il-BEI u l-Banek u l-Istituzzjonijiet Promozzjonali Nazzjonali (NPBIs), b'mod partikolari fil-qafas tal-FEIS, fid-dawl tal-ħiliet speċjali u l-għarfien li għandhom fl-għoti ta' finanzjament lil intrapriżi mikro, żgħar u ta' daqs medju u lil kumpaniji ġodda innovattivi; ifakkar fil-ħtieġa li jkun hemm trasparenza sħiħa u li tingħata prijorità lill-orjentament lejn ir-riżultati fir-rigward tal-involviment tal-NPBIs fil-proġetti tal-FEIS;
3. Jenfasizza li l-SMEs huma s-sinsla tal-ekonomija Ewropea u għandhom jibqgħu l-mira prinċipali tal-attivitajiet ta' self tal-BEI billi jiġu infurzati strumenti bħall-Faċilità ta' Finanzjament tal-Kummerċ għall-SMEs jew soluzzjonijiet finanzjarji mfasslin apposta bħall-Faċilità ta' Garanzija InnovFin għall-SMEs;
4. Jilqa' l-informazzjoni ġdida pprovduta mid-dokument ta' ħidma dwar l-istrumenti finanzjarji li takkumpanja l-abbozz tal-baġit; jiddispjaċih madankollu li ma ngħatatx stampa ġenerali tal-impenji u l-pagamenti annwali lill-BEI u jistenna aktar informazzjoni;
5. Jenfasizza l-importanza li jiġu evitati żbilanċi ġeografiċi fl-attivitajiet ta' self tal-BEI biex tkun żgurata allokazzjoni usa' mil-lat ġeografiku u settorjali;
6. Jistenna li l-Grupp tal-BEI joqgħod partikolarment attent fir-rigward tal-konformità mal-Artikolu 140(6) tar-Regolament Finanzjarju, li jipprevedi li l-istrumenti finanzjarji ''ma jiġġenerawx vantaġġi indebiti, b'mod partikolari fil-forma ta' dividendi jew profitti indebiti għal terzi'', minħabba l-biża' li l-FEIS jista' b'xi mod jikkontribwixxi għas-''soċjalizzazzjoni tar-riskji u l-privatizzazzjoni tal-profitti'' fid-dawl ta' esperjenzi ta' finanzjament f'każijiet bħall-proġett Castor fi Spanja jew il-proġett Passante di Mestre fl-Italja;
7. Iqis li lil hinn mill-BEI u l-NPBIs, hemm bżonn li jipparteċipaw l-atturi rilevanti kollha sabiex jiġu indirizzati l-ħtiġijiet u l-kundizzjonijiet tas-suq differenti fl-Istati Membri u sabiex tinkiseb addizzjonalità ġenwina;
8. Iħeġġeġ bil-qawwa lill-BEI juża l-mezzi kollha, inkluż iċ-Ċentru Ewropew ta' Konsulenza għall-Investimenti, sabiex jippromwovi b'mod attiv il-parteċipazzjoni tal-NPBIs fl-istrumenti finanzjarji li huwa għandu l-kompitu li jimplimenta; jistenna b'mod partikolari li l-NPBIs, jew l-assoċjazzjonijiet tagħhom, jikkontribwixxu għal ammont xieraq ta' proġetti u ma jillimitawx ruħhom biss għall-finanzjament;
9. Jesprimi l-intenzjoni tiegħu li jissorvelja mill-qrib l-implimentazzjoni tal-mandat estern tal-BEI qabel ir-rieżami intermedju, filwaqt li jittieħed kont tal-attivazzjoni potenzjali ta' EUR 3 biljuni addizzjonali; jikkonferma l-impenn tiegħu li jeżamina mill-qrib l-ewwel ''rapporti dwar it-tlestija tal-proġetti'' li għandhom jiġu ppubblikati taħt il-mandat ta' self estern għall-perjodu 2014-2020;
10. Jitlob f'dan ir-rigward it-tisħiħ tal-mandat estern tal-BEI sabiex jirrispondi għall-isfidi attwali li qed tħabbat wiċċha magħhom l-UE; jenfasizza l-importanza tal-attivitajiet ta' finanzjament tal-BEI fil-pajjiżi tal-Viċinat tal-Lvant u tan-Nofsinhar; ifakkar li l-attivitajiet ta' finanzjament ewlenin għandhom jimmiraw ukoll li jindirizzaw kemm il-ħtiġijiet urġenti u kemm l-isfidi aktar fit-tul bħall-bini mill-ġdid tal-infrastruttura, l-iżgurar ta' akkomodazzjoni adegwata u infrastruttura ta' emerġenza u l-ġlieda kontra l-qgħad fost iż-żgħażagħ;
11. Iħeġġeġ lill-BEI jsaħħaħ l-attivitajiet tiegħu sabiex jgħin jindirizza d-dimensjoni esterna u l-kawżi fundamentali tal-kriżi attwali tar-rifuġjati u tal-migrazzjoni; jistieden f'dan il-kuntest lill-BEI jiffoka l-attivitajiet tiegħu fuq l-għoti ta' appoġġ lill-bżonnijiet ta' investiment f'infrastruttura urbana u tas-saħħa kif ukoll infrastruttura edukattiva u soċjali, biex b'hekk jiġu stimulati attivitajiet ekonomiċi li joħolqu opportunitajiet ġodda ta' xogħol u tiġi promossa l-kooperazzjoni transkonfinali bejn l-Istati Membri u pajjiżi terzi;
12. Huwa għalkollox favur li sa mill-fażijiet inizjali tal-proċess ta' għażla tal-BEI jiġi vverifikat b'mod effikaċi li l-proġetti kollha jkunu allinjati mal-objettivi u l-politiki tal-UE, biex b'hekk fil-pjanijiet jiġu inklużi biss proġetti li huma kompletament konformi; jistieden lill-BEI jtejjeb aktar it-trasparenza u l-aċċess għall-informazzjoni, kemm internament u kemm għall-pubbliku, partikolarment b'rabta mal-għażla, il-monitoraġġ u l-valutazzjoni tal-attivitajiet u l-programmi; jitlob ukoll li tiġi ppubblikata kemm jista' jkun informazzjoni dwar is-sistema tal-kuntratti u s-sottokuntratti, u li l-Parlament jingħata aċċess f'kull każ għall-informazzjoni u d-dokumentazzjoni finanzjarja dwar dik is-sistema;
13. Jiġbed l-attenzjoni lejn ir-rati għoljin ferm ta' qgħad f'ħafna Stati Membri, b'mod partikolari fost iż-żgħażagħ, u jħeġġeġ lill-BEI jikkunsidra din is-sitwazzjoni meta jimplimenta l-politiki tiegħu;
14. Jenfasizza l-ħtieġa li fir-rapporti annwali tal-BEI tiġi inkluża analiżi iktar komprensiva u dettaljata tal-ħtiġijiet ta' investiment skont is-settur fl-UE, u dan sabiex ikun jista' jiġi identifikat kwalunkwe qasam li fih l-investiment huwa anqas minn dak li huwa meħtieġ għat-twettiq tal-prijoritajiet tal-UE; jemmen li l-BEI għandu jevalwa l-kapaċità tal-istrumenti ta' investiment tiegħu sabiex jirrimedja tali nuqqasijiet.
Testi adottati, P7_TA(2014)0201.
Testi adottati, P7_TA(2014)0161.